





የኢትዮጵያ የኮንስትራክሽን ኢንዱስትሪ ፖሊሲ

**የካቲት 2016 ዓ.ም**

አዲስ አበባ

**ማውጫ**

[1. መግቢያ 1](#_Toc138320639)

[2. የፖሊሲው መነሻ ሁኔታዎች 2](#_Toc138320640)

[2.1. የነባሩ ፖሊሲ ግምገማ 2](#_Toc138320641)

[2.2. መነሻ ሁኔታዎች 3](#_Toc138320642)

[3. የፖሊሲው ማሻሻያ አስፈላጊነት 4](#_Toc138320643)

[4. የፖሊሲው ርዕይ፣ ተልዕኮ፣ መርሆች፣ ግብ እና ዓላማዎች 5](#_Toc138320644)

[4.1. ርዕይ 5](#_Toc138320645)

[4.2. ተልዕኮ 5](#_Toc138320646)

[4.3. መርሆዎች 6](#_Toc138320647)

[4.4. አጠቃላይ የፖሊሲው ግብ 6](#_Toc138320648)

[4.5. ዝርዝር ዓላማዎች 6](#_Toc138320649)

[5. የፖሊሲው ዋና ዋና ጉዳዮች፣ ግቦችና አቅጣጫዎች 6](#_Toc138320650)

[5.1. ተወዳዳሪ የኮንስትራክሽን ኢንዱስትሪ ልማት 6](#_Toc138320651)

[5.2. የኮንስትራክሽን ኢንዱስትሪ ግብዓትና ፋይናንስ 12](#_Toc138320652)

[5.3. የኮንስትራክሽን ኢንዱስትሪ ሥነ-ምግባር 14](#_Toc138320653)

[5.4. የኮንስትራክሽን አካባቢና የስራ ላይ ደህንነትና ጤና 15](#_Toc138320654)

[5.5. የመሠረተ ልማት ቅንጅት 17](#_Toc138320655)

[5.6. ዘላቂ እና አካታች የኮንስትራክሽን ኢንዱስትሪ ልማት 18](#_Toc138320656)

[6. የፖሊሲው ማስፈፀሚያ ስልቶች (Policy Implementation Strategy) 20](#_Toc138320657)

[6.1. ፖሊሲውን የማስፈፀም ኃላፊነት ያለባቸው ተቋማት 20](#_Toc138320658)

[6.2. የሕግ ማዕቀፎች 22](#_Toc138320659)

[6.3. የፖሊሲው ቁልፍ የውጤት መስኮች እና የልማት ፕሮግራሞች 23](#_Toc138320660)

[7. የፖሊሲው የክትትል እና የግምገማ ስርዓት (Monitoring and evaluation) 26](#_Toc138320661)

[7.1. የክትትል ስርዓት 26](#_Toc138320662)

[7.2. የግምገማ ሥርዓት 27](#_Toc138320663)

[8. የቃላትና ፅንሰ ሀሳብ ፍቺ 27](#_Toc138320664)

# መግቢያ

የኢትዮጵያ ኮንስትራክሽን ኢንዱስትሪ የኢኮኖሚና የማህበራዊ መሠረተ-ልማት አውታሮችን እንዲሁም ፋብሪካዎችና መኖሪያ ቤቶችን በማስፋፋት፣ የሥራ ዕድል በመፍጠር እና ሌሎች ዘርፎች እንዲስፋፉና እንዲለሙ በማድረግ የሀገሪቱን ኢኮኖሚ የሚያሳድግ ከመሆኑም በላይ ብዙ የፈጠራ ሥራዎችና ሳይንሳዊ ግኝቶችም የሚከናወኑበት የኢንዱስትሪ ዘርፍ ከመሆኑም ባሻገር የውጭ ምንዛሪ የማመንጨት ሚናም አለው፡፡ የኮንስትራክሽን ኢንዱስትሪ በባህሪው ትልቅ በጀት የሚጠይቅና በውስጡም ብዙ ተዋናዮችን የሚያሳትፍና ለሀገራዊ ኢኮኖሚያዊ እድገት ትልቅ አስተዋፅዖ ያለው የኢንዱስትሪ ዘርፍ ነው። የኮንስትራክሽን ኢንደስትሪ ልማት በአገራዊ ልማት ሂደት ውስጥ በርካታ ተፅዕኖዎችን ይፈጥራል ይህም ዘርፉ ከሌሎች ሴክተሮች ጋር ቀጥተኛና ተዘዋዋሪ ትስስር ስላለው ዘላቂነት ያለው አገራዊ ኢኮኖሚ እድገት ያለው ድርሻ የላቀ ነው፡፡ ሆኖም ከኮንስትራክሽን ኢንዱስትሪው ስፋትና ግዝፈት አንፃር ሲታይ ኢንዱስትሪው አሁንም ብዙ ውስብስብ ችግሮች ያለበት ነው፡፡ የኮንስትራክሽን ኢንዱስትሪው ለኢትዮጵያ ኢኮኖሚ የሚያደርገውን አስተዋጽኦ በተመለከተ ከኢንዱስትሪው ሴክተር ያለው ድርሻ 72.2 በመቶ ሲሆን ከአጠቃላይ ኢኮኖሚው ውስጥ የሚያበረክተው አስተዋፅኦም በ2001 ዓ.ም ከነበረበት 4.03 በመቶ በ2014 ዓ.ም ወደ 20.6 በመቶ ማሳደግ ተችሏል[[1]](#footnote-1)፡፡

በየጊዜው እያደገ ከሚመጣው አዳዲስ ፍላጐት እና እየተገነባ ካለው ሀገራዊ የኮንስትራክሽን ኢንዱስትሪ አቅም አንጻር በሚታየው ክፍተት ምክንያት አሁንም ኢንዱስትሪው መሠረታዊ የማስፈፀም አቅም ጉድለቶች ይታዩበታል፡፡ በሀገር በቀል አቅም ለማይተገበሩት ግዙፍ የመሠረተ ልማት ሥራዎች አቅም የምንፈጥርባቸው የዕውቀት ማዕከላት እንዲሆኑ የማድረጉ ሥራ በተደራጀ መንገድ አልተፈፀመም፡፡ ትላልቅ ድርሻ የሚይዙ ፕሮጀክቶች በውጭ ኩባንያዎች እጅ መሆናቸው በዘርፉ ገና ብዙ መሰራት ያለባቸው ስራዎች መኖራቸውን ያመላክታል፡፡ ፕሮጀክቶችን በጥራት፣ በጊዜ፣ በተቀመጠው በጀት አጠናቆ ለአገልግሎት ማብቃት እና የተጠቃሚውን ፍላጎት የማርካት ችግሮች ጎልተው ይስተዋላሉ፡፡

በኢንዱስትሪው አንዱ ወሳኝ ጉዳይ የግብአትና የፋይናንስ አቅርቦት እጥረት ችግር ነው። የአገር ውስጥ የግብአት አቅራቢ ተቋማት በጊዜ፣ በጥራትና በዋጋ ተወዳዳሪ ካለመሆናቸውም በላይ፣ ከአቅም በታች የሚያመርቱ ናቸው፡፡ አብዛኛው የኮንስትራክሽን ግብዓቶች ከውጭ ገበያ የሚገቡ (ኢምፖርት የሚደረጉ) በመሆናቸው የኮንስትራክሽን ነክ ዕቃ ዋጋን የሚጨምርና በመጓጓዝ ላይ ረጅም ጊዜ የሚወስድ በመሆኑ ፕሮጀክቶች በጊዜ እንዳይጠናቀቁ ተጽእኖ የሚፈጥር ከመሆኑም ባሻገር በውጭ ምንዛሪ ገበያ ላይም ከፍተኛ ጫና የሚያሳድር ነው፡፡ የኮንስትራክሽን ኢንዱስትሪው አሁን ያለው ዝቅተኛ የቴክኖሎጂ አጠቃቀም በዘርፉ አፈጻጸም ላይ ከፍተኛ የሆነ አሉታዊ ተጽዕኖ እያሳደረ ይገኛል፡፡ ኢንዱስትሪው በዚያው ልክ ለሙስናና ለብልሹ አሠራር የተጋለጠ ከመሆኑ ጋር ተያይዞ በዘርፉ የሚፈለገው እድገትና ውጤት ሊመዘገብ አልቻለም፡፡በግንባታና ማንኛውም የኮንስትራክሽን እንቅስቃሴ በሚካሄድባቸው ስፍራዎች ላይ ቅደመ ጥንቃቄና አደጋውን ለመቀነስ ከፍተኛ ትኩረት አለማድረግ፤ እንዲሁም የግንባታዎችን ጥራት ክትትል በጥንቃቄና በዘመናዊ ቴክኖሎጂና አደረጃጀት በመታገዝ በጥብቅ ቁጥጥር የመከታተልና ተገቢው የጥራት ደረጃ መሟላቱን የማረጋገጡ ሥራ ብዙ የሚቀረው ነው፡፡

በ2006 ዓ.ም የኮንስትራክሽን ኢንዱስትሪ ፖሊሲ ተቀርፆ ላለፉት አስር ዓመታት ሲተገበር ቆይቷል፡፡ የፖሊሲው ትግበራ በርካታ በጎ ውጤቶች ያሰመዘገበ ቢሆንም፣ በአንጻሩ ደግሞ ያልፈታቸው ችግሮችን ለመፍታትና አዳዲስ ክስተቶችን በማካተት የፖሊሲውን ወቅታዊነት ገምግሞ የተሻሻለ ፖሊሲ መቀየስ ተገቢ ሆኗል፡፡

ሰነዱ በክፍል አንድ መግቢያ፣ በክፍል ሁለት የፖሊሲው መነሻ ሁኔታዎች፣ በክፍል ሦስት የፖሊሲው ማሻሻያ አስፈላጊነት፣ በክፍል አራት የፖሊሲው ርዕይ፣ ተልዕኮ፣ ዓላማዎች፣ግብና መርሆዎች፣ በክፍል አምስት የፖሊሲው ዋና ዋና ጉዳዮች፣ግቦችና አቅጣጫዎች፣በክፍል ስድስት የፖሊሲው ማስፈፀሚያ ስልቶች (ፖሊሲውን የማስፈፀም ኃላፊነት ያለባቸው ተቋማት፣የሕግ ማዕቀፎች፣የፖሊሲው ቁልፍ የውጤት መስኮች እና የልማት ፕሮግራሞች፣) በክፍል ሰባት የፖሊሲው የክትትል እና የግምገማ ስርዓት እና በመጨረሻ በክፍል ስምንት የቃላትና ፅንሰ ሀሳብ ፍቺ አካቷል፡፡ በዚሁ መሰረት የኢትዮጵያ የኮንስትራክሽን ኢንዱስትሪ ፖሊሲ እንደሚከተለው ቀርቧል፡፡

# የፖሊሲው መነሻ ሁኔታዎች

## የነባሩ ፖሊሲ ግምገማ

ከነባሩ የኮንስትራክሽን ኢንዱስትሪ ፖሊሲ በፊት ያለፖሊሲ ሲመራ የነበረውን የኮንስትረክሽን ዘርፍ እውነታ በመቀየር፣ ለዘርፉ ግልጽ አቅጣጫ በማስቀመጥ የሚከተሉት ባለፉት አስር ዓመታት ተተግብረዋል፡፡

**ከተቋማት አደረጃጃት አንፃር፡-** ኮንስትራክሽን ማኔጅመንት ተዋናዮችን አቅም በሥልጠና፣ በጥናትና ምርምር፣በማማከር አገልግሎት በመገንባት፣ እንዲሁም የባለሙያዎችን ብቃት በምዘና በማረጋገጥ፣ የሀገሪቱን የኮንስትራክሽን ማኔጅመንት አፈጻጸም በጊዜ፣ በበጀት እና በጥራት ተግባራዊ መሆኑን ለማረጋገጥየኮንስትራክሽን ማኔጅመንት ኢንስቲትዩት እንዲሁም የኮንስትራክሽን ፕሮጀክቶች በተገቢው ወጪ፣ ጊዜ እና ጥራት መፈፀማቸውን ለመቆጣጠር ተወዳዳሪ የኮንስትራክሽን ኢንዱስትሪ እንዲፈጠር ለማስቻል፤ የኮንስትራክሽን ኢንዱስትሪው የሚመራበትን ኮድ፤ ደረጃ፣ ስታንዳርድ እና አሰራር ስርአቶችን ለማዘጋጀት፤ በሌሎች አካላት የተዘጋጁትንም ለማስፈፀም፤ ለመቆጣጠር፣ የኮንስትራክሽን ግብአቶችን እና ውጤቶችን ጥራት እና ደረጃ ቁጥጥር ለማረጋገጥ እና የኮንስትራክሽን ኢንዱስትሪው የዜጎችን እና የአካባቢን ደህንነትና ጤንነት ያረጋገጠ እንዲሆን በቅድመ ግንባታ፣ በግንባታ እና በድህረ ግንባታ ወቅት ክትትልና ቁጥጥር በማድረግ የኮንስትራክሽን ኢንድስትሪው ቀጣይነት ያለው ሀገራዊ ልማት እውን እንዲሆን ለማስቻል የኢትዮጵያ ኮንስትራክሽን ባለሥልጣን ተቋቁመዋል፡፡

**ከሕግ ማዕቀፍ አንፃር፡-** የተለያዩ የሕግ ማዕቀፎች የተዘጋጁ ሲሆን ከነዚህም ውስጥየግንባታ ሥራ ተቋራጮች የፕሮጀክት አፈጻጸም ምዘና መመሪያ፣ የኮንስትራክሽን አማካሪዎች አሰራር መመሪያ፣ የኮንስትራክሽን ድርጅቶች የጋራ ማኅበር መመሪያ፣ የኮንስትራክሽን ቴክኖሎጂ፣ምርምርና ምርጥ ተሞክሮ ማበረታቻ መመሪያ፣ የኮንስትራክሽ ኦዲት መመሪያ፣ በኮንስትራክሽን ዘርፍ ለሚሰማሩ ለውጭ አገር ዜጎች ሥራ ፈቃድ ለማውጣት የድጋፍ ደብዳቤ የሚሰጥበትን ሁኔታ ለመወሰን የወጣ መመሪያ ናቸው፡፡ ሆኖም የተለያዩ የሕግ ማዕቀፎች የተዘጋጁ ቢሆንም በተቀመጠው የሕግ ማዕቀፍ መሠረት መተግበር ላይ ክፍተቶች የሚስተዋሉ መሆኑን ለማየት ተችሏል፡፡

ሀገራዊ የኮንስትራክሽን ግብአት አቅርቦት፡- በሀገራችን ፈጣን የኢኮኖሚ ዕድገት ሲመዘገብ የኮንስትራክሽን ኢንዱስትሪውም ዕድገት በትይዩ እያደገ ነው፡፡ ሀገራዊ የኮንስትራክሽን ግብአት አቅርቦትን በማሻሻል ረገድም ባለፉት 10 ዓመታት የታዩት መሻሻሎች እጅግ አበረታች ናቸው ማለት ይቻላል፡፡ ለዚህም እንደ ማሳያነት ከ10 ዓመታት በፊት በኢትዮጵያ ውሰጥ የነበሩ የሲሚንቶና የብረት ፋብሪካዎች ብዛትን እና ከ10 ዓመታት በኃላ አዲስ የተቋቋሙ የሲሚንቶ የብረት እና ሌሎች ፋብሪካዎች ብዛት እንደ ቁልፍ ማሳያነት ማየት ይቻላል፡፡ ይሁን እንጂ በመኖሪያ ቤት ግንባታ፣ በትላልቅ መሠረተ ልማቶች ግንባታ መስፋፋት፣ በማኅበራዊ መሠረተ ልማቶች መስፋፋት… ወዘተ ምክንያት የኮንስትራክሽን ዕቃዎች ፍላጎት እየጨመረ መጥቷል፡፡ ስለሆነም ዘርፉ ለሀገራችን ኢኮኖሚ ዕድገት ከፍተኛ አስተዋፅኦ አድርጓል፡፡

በሌላ በኩል ደግሞ የኮንስትራክሽን ኢንዱስትሪ ፖሊሲ ሲገመገም የተለያዩ ክፍተቶች የነበሩበት ሲሆን ለአብነትም በመንገድ ሥራም ሆነ በሕንፃ፣ በመጠጥ ውሀ፣ በመስኖ ወይም በሌላ የጠቅላላ ምህንድስና ግንባታ እና ዲዛይን ዕቅዶች ለማስፈጸም የሚያስችል አቅም ኢኮኖሚው በሚጠብቀው ደረጃ አልተገነባም፡፡ በዚሁ ጉድለት ምክንያት ዕቅዶቻችንና የልማት ግቦቻችንን በወጣላቸው መርሀ ግብር፣ ወጪና የጥራት ደረጃ ከማሳካት አኳያ ያለው የማስፈፀም አቅም ከፍተኛ ጉድለት የሚታይበት ነው፡፡

የኮንስትራክሽን ኢንዱስትሪው ከ60-65 በመቶ የሚሆነውን የሀገሪቱን የካፒታል በጀት የሚጠቀምና ከፍተኛ ሀብት የሚንቀሳቀስበት ዘርፍ ነው፡፡ ይህ እንደተጠበቀ ሆኖ ኮንስትራክሽን በባህሪዉ የግዥ ሰንሰለቱ ረጅም ግዜ የሚወስድ፤ ግዙፍ መጠን ያለዉ ገንዘብ የሚዘዋወርበት፤ በተለያየ የጂኦግራፊ ክልል የሚከናወን፤ቴክኒካዊ ይዘት የሚጎላበትና በርካታ አካላት የሚሳተፉበት በመሆኑ እነኝህን ሁሉ ከግንዛቤ ያስገባ ዘርፉ የሚመራበት የኮንስትራክሽን ኢንዱስትሪ አዋጅ እስካሁን ድረስ አልተዘጋጀም፡፡

የአገር ውስጥ ስራ ተቋራጮች አቅም ውስን በመሆኑ ትልልቅ የግንባታ ፕሮጀክቶች በውጭ ድርጅቶች
እንዲያዙ አድርጓል፡፡ በአጠቃላይ የፕሮጀክት ማኔጅመንት (የማቀድ፣ የመተግበር፣ የመከታተል እና ኮንትራት የማስተዳደር) አቅም ውስንነት፣ የቅንጅት ችግር፣ የቴክኖሎጂ ክፍተት፣ የፋይናንስ እጥረት፣ የኃይል አቅርቦትና የአገልግሎት ችግር በስፋት የሚታይ ነው፡፡

በአጠቃለይ በፖሊሲው በማነቆ ለተለዩት ችግሮች ፕሮግራም፣ ንኡስ ፕሮግራም እና ፕሮጀክት ያልተቀረፀላቸው በመሆኑ በአፈፃፀም ላይ ውጤታማ እንዳይሆኑ አድርጓል፡፡ በሌላም በኩል ደግሞ ፖሊሲው ሲገመገም የኮንስትራክሽን ኢንዱስትሪው የፕሮጀክት ማኔጅሜንት የአቅም ውሰንነት፣ለብልሹ አሠራር የተጋለጠ መሆኑ፣ የወጡ የሕግ ማዕቀፎች ተግባር ላይ ከማዋል አንፃር ክፍተት የታየበት መሆኑ፣ የኮንስትራክሽን ቴክኖሎጂ አጠቃቀም አነስተኛ መሆኑ፣ ሀገራዊ የመሠረተ ልማት ኮድና ስታንዳርድ ያልተዘጋጀ መሆኑ፣ በአመለካከትና በተግባር የሚገለፅ የስነ ምግባር እና የመልካም አስተዳደር ችግሮች በስፋት የሚታዩ መሆኑ፣የሰው ሀብት ከቁጥር አንፃር ችግር የሌለበት ቢሆንም ከብቃትና ጥራት አንፃር መሠረታዊ ችግር የሚታይበት ነው፡፡

ስለዚህ የኮንስትራክሽን ኢንዱስትሪ ፖሊሲ ሲገመገም ከዚህ በላይ የተገለፁት ዋና ዋና ጠንካራ እና ደካማ ጎኖች የታዩበት በመሆኑ እና ወቅቱን ያገናዘበ ፖሊሲ ማዘጋጀት በማስፈለጉ የፖሊሲ ማሻሻያ ሊዘጋጅ ችሏል፡፡

## መነሻ ሁኔታዎች

የኮንስትራክሽን ኢንዱስትሪ በርካታ ባለድርሻዎች በአንድ ጊዜ በተለያዩ የሥራ ክፍፍሎች ማሳተፍ የሚችል የኢኮኖሚ ዘርፍ መሆኑ ይታወቃል፡፡ በመሆኑም የግንባታ ባለቤቶች፣ መሀንዲሶች፣ አርክቴከቶች፣ አማካሪዎች፣ ስራ ተቋራጮች፣ የተለያዩ የግንባታ መሳሪያዎችንና ግብአት አቅራቢዎች፣ የፋይናንስና ኢንሹራንስ ተቋሞች በውል፣ በጥምረት አሊያም በድጋፍ ስራ የሚሠሩበት መስክ ነው፡፡በሀገራችን ተጨባጭ ሁኔታ እነዚህ ባለሚናዎች ኢንዱስትሪው ከሚጠብቀው ፍላጎት ጋር የሚቀራረብ አገልግሎት ደረጃ ላይ የደረሱ አይደሉም፡፡ ስለሆነም ጠንካራ የኮንስትራክሽን ውል አስተዳደር ስርዓትና በባለድርሻዎች መካከል ጠንካራ መስተጋብር በማስፈን በሂደትም ተወዳዳሪ የኮንስትራክሽን ኢንዱስትሪ ለመፍጠር ሠፊ ጥረት ማድረግ ይጠይቃል፡፡

ዘመኑ ከሚጠይቀው አዳዲስ ፍላጎት እና እየተገነባ ካለው ሀገራዊ የኮንስትራክሽን አቅም አንፃር በሚታየው ክፍተት ምክንያት አሁንም ኢንዱስትሪው መሠረታዊ የማስፈፀም አቅም ጉድለቶች ይታይበታል፡፡ በሀገር ውስጥ ኩባንያዎች አቅም ለማይተገበሩት ግዙፍ የመሠረተ ልማት ስራዎች አቅም የምንፈጥርባቸው የዕውቀት ማዕከላት እንዲሆኑ የማድረጉ ስራ በተደራጀ መንገድ አልተፈፀመም፡፡ የግንባታ ባለቤቶች ፕሮጀክቶቻቸውን ለማጠናቀቅ ከመረባረብ በዘለለ ለኢንዱስትሪው አቅም መጎልበት ያከናወኑት ስራ በጥቅሉ በቂ ነው የሚባል አይደለም፡፡ በመሆኑም ትላልቅ ድርሻ የሚይዙ ፕሮጀክቶች በውጭ ኩባንያዎች እጅ መሆናቸው በዘርፉ ብዙ መሠራት ያለባቸው ስራዎች ስለመኖራቸው አመላካች ተደርጎ ሊወሰድ ይገባል፡፡በሰው ሀይል ልማት ተሳትፎ ስራ የባለድርሻዎች ተሳትፎ ዝቅተኛ መሆኑ፣ የተቋራጮችና አማካሪዎች አቅም ዝቅተኛ ደረጃ ላይ የሚገኝ በመሆኑ፣እንዲሁም በግል ሥራ ተቋራጮች በኩል የኮርፖሬት አደረጃጀትና አስተዳደር አለመገንባቱ ሌላው ተግዳሮት ነው፡፡

በኢንዱስትሪው አንዱ ወሳኝ ጉዳይ የግብአት አቅርቦት እጥረት ችግር ነው፡፡የሀገር ውስጥ የግብአት አቅራቢ ተቋማት በጊዜ፣በጥራትና በዋጋ ተወዳዳሪ ካለመሆናቸውም በላይ ከአቅም በታች የሚያመርቱ ናቸው፡፡ ለምሳሌ የሲሚንቶ ምርት በፋብሪካዎች አቅም ልክ እየተመረተ ባለመሆኑና የገበያው የአቅርቦት ሰንሰለት ችግር ያለበት ስለሆነ በኮንሰትራክሽን ስራው ላይ ከፍተኛ ተፅዕኖ እየፈጠረ ይገኛል፡፡ ሀገራችን ለኮንስትራክሽን ግብአት የሚያገለግሉ የተለያዩ ማቴሪያሎችን በስፋት ከውጭ ታስገባለች፡፡

በሌላ በኩል ደግሞ የኮንስትራክሽን ግብአት ጥራት መቆጣጠሪያ ማዕከላዊ ላቦራቶሪ እንዲሁም ኢንዱስትሪው በዘርፉ የተፈጠሩ አዳዲስ ቴክኖሎጂዎችን የሚቀዱበትና የሚያላምድበት ፈጣን የመረጃ ምንጭ አለመኖሩና ስርዓት አለመዘርጋቱ ሌላው ተግዳሮት እንደሆነ ተለይቷል፡፡

በተጨማሪምዓለም አቀፉ ተጨባጭ ሁኔታ ስንመለከት ከግንባታ መስኮች/construction site/ ይልቅ በፋብሪካ ተመርተው የሚገጣጠሙ አካላት /off-site production/ ላይ ትኩረት የሰጠበት ወቅት እንደሆነ ጥናቶች ያመለክታሉ፡፡

የሀገራችንን የኮንስትራክሽንሁኔታ ስንገመግም በአብዛኛው ኋላ ቀርና አላስፈላጊ የጉልበት ብክነት የሚስተዋልበት በአንፃሩ ደግሞ ዝቅተኛ ምርታማነት የሚጎላበትና በሌሎች ሀገራት የተለመዱ አሰራሮችንና ቴክኖሎጂዎችን እንኳን በአግባቡ ማላመድ ያልተቻለበት ሁኔታ መኖሩ ይስተዋላል፡፡

በአጠቃላይ የቀድሞው የኮንስትራክሽን ኢንዱስትሪ ፖሊሲ መሠረታዊ የሆኑ ቁልፍ ችግሮችን ለይቶ ያስቀመጠ ቢሆንም ተገቢ የሆነ የማስፈፀሚያ ስልትና ፈፃሚ ተቋማት በአግባቡ ተለይተው ያልተቀመጡ በመሆኑ በአብዛኛው የተለዩት ማነቆዎች መፍታት አልተቻለም፡፡

በመሆኑም አዲስ በተዘጋጀው የኢትዮጵያ ኮንስትራክሽን ኢንዱስትሪ ፖሊሲ የሚከተሉትን ቁልፍ ጉዳዮች እንደ ፖሊሲ አቅጣጫዎች ተወስደው ከላይ የተዘረዘሩትን እና ሌሎች ተያያዝ ችግሮችን ለመፍታት የሚሰራባቸው ይሆናሉ፡፡

* ሀገራችን ለኮንስትራክሽን ግብአት የሚያገለግሉ ልዩ ልዩ ማቴሪያሎችን በስፋት ከውጭ ታስገባለች፡፡ ስለዚህ ከውጭ ሀገራት የሚገቡ ምርቶችን በሀገር ውስጥ የመተካት /Import substitution/ ስትራቴጂ መከተል ወይም መተግበር የግድ ይሆናል፡፡
* የዘርፉን ተወዳዳሪነት ለማጎልበት ስርዓት መዘርጋትና የመረጃ ተደራሽነትን ከማስፋት ባሻገር የመጠቀሚያ መሳሪያዎችንም ማሟላት አስፈላጊ ይሆናል፡፡
* ካለንበት ዝቅተኛ የቴክኖሎጂ አጠቃቀም ደረጃ በአፋጣኝ ማንሰራራት እንደሚኖርብን በማጤን በጥናት ላይ የተመሠረተ የቴክኖሎጂ ግብአት በሁሉም የግንባታ መስኮች ማላመድና ማስረፅ አማራጭ የሌለው ወሳኝ ተግባር መሆኑ ሊሠመርበት ይገባል፡፡

# የፖሊሲው ማሻሻያ አስፈላጊነት

የአለም ባንክ የ2019 ሪፖርት እንደሚያሳየው የከተሞች መስፋፋት በኢትዮጵያ ከ2003 ዓ.ም ወዲህ በአማካይ 10.4 በመቶ እድገት ያስመዘገበ ሲሆን ከአጠቃላይ የሀገር ውስጥ ምርት 38 በመቶ የሚሆነውን ድርሻ ይይዛል። ይህም የሀገራችን የክትመት እድገት ምጣኔ ከፍተኛ መሆን የወደፊት የኮንስትራክሽን ኢንዱስትሪው ከፍተኛ ድርሻ ያለው መሆኑን ግምት ውስጥ ያስገባ ፖሊሲ ማሻሻያ ማድረግ አስፈላጊ መሆኑ የሚያጠራጥር ጉዳይ አይደለም። እ.ኤ.አ. 2023 የአለም የገበያ ምርምር ተቋም ጥናት መሰረት በኢትዮጵያ የኮንስትራክሽን ገበያ ዋና ዋና ዘርፎች የንግድ ግንባታ፣ የኢንዱስትሪ ግንባታ፣ የመሠረተ ልማት ግንባታ፣ የኢነርጂ እና መሰረታዊ አገልግሎቶች ግንባታ፣ የተቋማት ግንባታ እና የመኖሪያ ቤቶች ግንባታ ናቸው። የመኖሪያ ቤት ግንባታ በ2022 በኢትዮጵያ የኮንስትራክሽን ኢንዱስትሪ ውስጥ ትልቅ ድርሻ የሚይዝ ሲሆን በመቀጠልም የመሠረተ ልማት ግንባታ ይከተላል። የኮንስትራክሽን ኢንዱስትሪው ከዚህ አንጻር በሁለንተናዊ መስክ ያለው አስተዋጽኦ የላቀ ነው፡፡ በተለይ በኢኮኖሚ ዘርፍ የሠራተኛ ኃይሉ ከባለፉት 20 ዓመታት በእጥፍ አድጓል፡፡ ለቀጣይ እ.ኤ.አ በ2030 በ2005 ከነበረበት 33 ሚሊዮን ወደ 82 ሚሊዮን እንደሚያድግ ትንበያው ያሳያል፡፡ ይህ የሥራ እድል ባብላጫው ከኮንስትራክሽንና ማኑፋክቸሪንግ ዘርፍ የሚመነጭ ይሆናል፡፡ የኮንስትራክሽን ኢንዱስትሪ በኢኮኖሚው ውስጥ ወሳኝ ሚና የሚጫወት በመሆኑ ዘላቂነት ያለው ሁሉአቀፍ ሀገራዊ ፖሊሲ ያስፈልጋል፡፡ በዚህ መሠረት ቀጥለው በተመላከቱት አንኳር ጉዳዮች የነበረውን የኮንስትራክሽን ኢንዱስትሪ ፖሊሲ ማሻሸል አስፈላጊነቱን ማየቱ እጅግ ተገቢ ይሆናል፡፡

1. ከአገራችን የከተሞች እድገትና መስፋፋት ጋር ሊሄድ የሚችል እንዲሁም የኮንስትራክሽን ዘርፉን ፍላጎት በማሟላት ኢኮኖሚያዊ ሚናውን የበለጠ እንዲወጣ የሚያስችል የኮንስትራክሽን ኢንዱስትሪ ፖሊሲ ማዘጋጀት በጣም አስፈላጊ ሆኖ በመነኘቱ ለፖሊሲ ማሻሻያው አንዱ ቁልፍ ጉዳይ ሆኖ ተገኝቶል።
2. ነባሩ ፖሊሲ ወጥና ተመጋጋቢ የሆነ የፖሊሲ ጉዳይና ማስተገበሪያ ፕሮግራሞችና ፕሮጀክቶች የሌለው በመሆኑ መሬት ለማውረድ አልተቻለም፡፡ ብዙ የኢኮኖሚና ማህበራዊ ዘርፎችን ማለትም የመኖሪያ ቤት፣ ትራንስፖርት፣ ውሃ፣ ግብርና፣ ትምህርት፣ ጤና እና ማዕድን ማውጣትንና የመሳሰሉትን በአግባቡ ሊመግብ የሚችል የኮንስትራክሽን ኢንዱስትሪ የአሰራር ስርዓት ደካማ መሆንና በነባሩ ፖሊሲ ቅንጅታዊ አተገባበር ድጋፍ ያላገኘ በመሆኑ፣ ኢንዱስትሪው የሀገር ውስጥ ኩባንያዎችን እና ባለሙያዎችን ሙሉ በሙሉ ማካተትና መደገፍ አስፈላጊና ወሳኝ ሆኖ ሳለ የፖሊሲ አቅጣጫ አልተቀመጠለትም፡፡
3. የኮንስትራክሽን ኢንዱስትሪው ባብላጫው ከውጭ በሚገቡ የግንባታ ግብአቶች ላይ ጥገኛ በመሆኑ የሀገር ውስጥ ተኪ ግብዐት አምራቾችን ሊፈጥርና ሊያነቃቃ የሚችል የፖሊሲ ድጋፍ አልነበረውም፡፡ የአገር ውስጥ ኮንትራክተሮች እና አማካሪ ድርጅቶች የአቅም ውስንነትና ደካማ የፋይናንስ አቅም መኖሩ፣ የሀገር ውስጥ ኩባንያዎች ተወዳዳሪ አለመሆን፣ የሀገር ውስጥ ሥራ ተቋራጮችን ከውጭ ሀገር ሥራ ተቋራጮች ጋር በሽርክና /Joint Venture/ ሊፈጥርና ሊያቀራርብ የሚችል በፖሊሲ የተደገፈ የአሰራር ሥርዓት ያልተበጀለት መሆኑ፣ በመንግስት እና በግሉ ዘርፍ ሙስናና ብልሹ አሠራር መንሰራፋት እና የመልካም አስተዳደር እጦት በዋናነት የኮንስትራክሽን ኢንዱስትሪ ፖሊሲውን ለማሻሻል ገፊ ምክንያቶች ናቸው።
4. ነባሩን ፖሊሲ በማሻሻልና ከሌሎች ሴክተር ፖሊሲዎች በማናበብ ፖሊሲውን ሁሉአቀፍ ተመጋጋቢ በማድረግ እስከ ፕሮግራም እና ማስፈፀሚያ ፕሮጀክቶች ድረስ መቅረጽ ያስፈልጋል፡፡ የኮንስትራክሽን ኢንዱስትሪው አሁን ዓለም ከደረሰበት ደረጃ ጋር ተመጋጋቢ እንዲሆን ማድረግ ተገቢ በመሆኑና ፖሊቲካዊ፣ ኢኮኖሚያዊ፣ ማህበራዊ፣ ቴክኖሎጂካዊ፣ አካባቢ ልማትንና የሕግ ጉዳዮችን ለማስተሳሰር በሥራ ላይ ያለውን ፖሊሲ ማሻሻል አስገዳጅ ያደርገዋል፡፡

# የፖሊሲው ርዕይ፣ ተልዕኮ፣ መርሆች፣ ግብ እና ዓላማዎች

##  ርዕይ

*"በ2030 ዓ.ም በቀጠናው ተወዳዳሪ የሆነ የኮንስትራክሽን ኢንዱስትሪ ዕውን ሆኖ ማየት፡፡"*

## ተልዕኮ

*“የተቀናጀ፣ ቀልጣፋና ውጤታማ የአሠራር ሥርዓት በመዘርጋት ሥነ-ምግባር የተላበሰ እና የሥራ ላይ እና የአካባቢ ደሕንነትን ያስጠበቀ፣ የኮንስትራክሽን ኢንዱስትሪ ለሀገራዊ ኢኮኖሚ ዕድገት ከፍተኛ ድርሻ እንዲያበረክት ማድረግ’’*

## መርሆዎች

ሀ) ተወዳዳሪነት፣

ለ) ሙያዊ ስነምግባር፣

ሐ) ቅንጅታዊ አሰራር፣

መ) ጥራት እና ደረጃ መጠበቅ፣

ሠ) ቴክኖሎጂ መር፣

ረ) ፈጠራን ማበረታታት፣

ሰ) ቅድሚያ ለሀገር ወስጥ ምርት፤

ሸ)ግልጽነት እናተጠያቂነት

ቀ) የአካባቢና የሥራ ላይ ደህንነት ናቸው፡፡

## አጠቃላይ የፖሊሲው ግብ

በቀጠናው ተወዳዳሪ የሆነ የኮንስትራክሽን ኢንዱስትሪ መገንባት።

##  ዝርዝር ዓላማዎች

የኢትዮጵያ ኮንስትራክሽን ኢንዱስትሪ ፖሊሲ የሚከተሉት ዝርዝር ዓላማዎች አሉት፡-

ሀ. የኮንስትራክሽን ኢንዱስትሪ ተወዳዳሪነት ማሳደግ፣

ለ. የኮንስትራክሽን ኢንዱስትሪን የሰው ሃይል አቅም ማሳደግ፣

ሐ. የኮንስትራክሽን ኢንዱስትሪው በዘመናዊ ቴክኖሎጂ አጠቃቀም የዳበረ እንዲሆን ማድረግ፣

መ. የኮንስትራክሽን ግብዓት የሀገር ውስጥ ተኪ ምርት ማሳደግና የፋይናንስ አቅርቦትን ማሻሻል፣

ሠ. የኮንስትራክሽን ኢንዱስትሪ ሥነ-ምግባር ማሻሻል፣

ረ. የኮንስትራክሽን አካባቢና የሥራ ላይ ደህንነት ማረጋገጥ፣

ሰ. የመሠረተ ልማት እና የኮንስትራክሽን ኢንዱስትሪ ቅንጅት፣ ትብብር እና የባለድርሻ አካላት ተሳትፎ ማጠናከር፣

ሸ. የኮንስትራክሽን ኢንዱስትሪውን ተደራሽነት እና አካታችነትን ማሳደግ፣

በ. **የኮንስትራክሽን ኢንዱስትሪው ወስጥ ግልጽነትን እና ተጠያቂነትን ማረጋገጥ**

ቀ. የኮንስትራክሽን ኢንዱስትሪውን የመንግስትና የግል አጋርነት ማጠናከር፡፡

# የፖሊሲው ዋና ዋና ጉዳዮች፣ ግቦችና አቅጣጫዎች

##  ተወዳዳሪ የኮንስትራክሽን ኢንዱስትሪ ልማት

**የፖሊሲ ዋና ዋና ጉዳዮች**

**የሰው ሀብት ልማቱና ጥራቱ ከገበያው ጋር የተጣጣመ ያለመሆኑ፡-** መንግስት የከፍተኛ ትምህርት ፕሮግራምና የቴክኒክና ሙያ ስልጠና ሥርዓት ዘርግቶ ብዛት ያለውና ዘርፉን መቀየር የሚችል የሰው ኃይል እያሰለጠነ በማስመረቅ ላይ መሆኑ ይታወቃል፡፡ ሆኖም የኮንስትራክሽን ኢንዱስትሪ የሰለጠነ እና የሙያ ደረጃው የተረጋገጠ ብቃት ያለው የሰው ኃይል እጥረት ያለበት መሆኑ፣ በትምህርት የተገኘው እውቀት ከነባራዊው ሁኔታ ጋር በማዛመድ ክህሎት ለማዳበርና ይበልጥ ውጤታማ የሰው ሀይል ለማግኘት ወደ ኢንዱስትሪው ከመቀላቀላቸው በፊት ተግባር ተኮር ሥልጠናዎች ውስን ናቸው፡፡

የኮንስትራክሽን ኢንዱስትሪውን አቅም የሀገር ውስጥ ፍላጎቶችን ለማሟላት እና ዓለም አቀፍ ተወዳዳሪ ለመሆን የዋና ተዋናዮችን ማለትም የሥራ ተቋራጮች፣አማካሪዎች፤አሰሪዎች/ባለቤቶች እና ባለሞያዎች አቅም ማሳደግ አስፈላጊ ነው። በተጨማሪም ለኮንስትራክሽን ዘርፉ የሚያስፈልጉ የተለያዩ የትምህርት አይነቶች በከፍተኛና መካከለኛ የትምህርት ተቋማት የማይሰጡ በመሆኑ ከብቃትና ክህሎት ያለው የሰው ኃይል እጥረቱ እና የስነ ምግባር ችግሩ ጋር ተዳምሮ የኮንስትራክሽን ኢንዱስትሪ አቅምና ተወዳዳሪነት አናሳ እንዲሆን በማድረግ ፕሮጀክቶች በሚፈለገው ጊዜ፣ የጥራት ደረጃና የወጪ መጠን እንዳይፈጸሙ አሉታዊ ተፅዕኖ እየፈጠረ ይገኛል፡፡ በኮንስትራክሽን ኢንዱስትሪው የሰው ሀብት ልማቱ ላይ ፍላጎትና አቅርቦት ያልተጣጣመ በመሆኑ ብዙ የሰው ሀይል ከሥራ ውጭ ሆኖ ይታያል፡፡

**ዘመናዊ ቴክኖሎጂ የመጠቀም ችግር፡-** በኮንስትራክሽን ኢንደስትሪው አሁን ያለው ዝቅተኛ የቴክኖሎጂ አጠቃቀም በዘርፉ አፈጻጸም ላይ ከፍተኛ የሆነ አሉታዊ ተጽዕኖ እያሳደረ ይገኛል፡፡ የኮንስትራክሽን ግብአቶችን በማምረትና እንዲሁም በግንባታ እንቅስቃሴዎች ላይ በሰፊው ለመሰማራት ወቅቱ የሚጠይቀውን ቴክኖሎጂ መጠቀም ግድ የሚልበት ወቅት ላይ እንገኛለን፡፡ በኢንዱስትሪው ውስጥ በተለያዩ ስፍራዎች በግብአት አምራችነት የተሰማሩ ድርጅቶች ቢኖሩም፣ በአግባቡ ያልተቀናጁ በመሆናቸውና፤ የቅርብ ክትትልና ቁጥጥር ለማድረግ የሚያስችል የአሰራር ሥርዓትና አደረጃጀት ባለመጠናከሩ ምክንያት በጥራት ላይ ከፍተኛ ግድፈት እየተስተዋለ ይገኛል፡፡

በሀገራችን የኮንስትራክሽን ኢንዱስትሪው ቴክኖሎጂ መሰረታዊ የገበያ ጉድለት የሚታይበት ነው፡፡ በኮንስትራክሽን ኢንዱስትሪ ግንባታ ፕሮጀክቶች ሂደት የሚያጋጥሙትን ችግሮች የሚፈታ ቴክኖሎጂ ለሁሉም ለማዳረስ እና በአሠራር፣ በዲዛይንና በህግ ማዕቀፎቹ ውስጥ እንዲካተት በማድረግ የቴክኖሎጂ ዕድገቱን የሚያፋጥን ተቋም ማደራጀት ላይ ያልተሰራ ከመሆኑ በላይ በመኖሪያ ቤቶች፣ በመንገዶች፣ በጤና ተቋማት፣ በትምህርት ቤቶች፣ በመስኖ፣ በግድቦች ወዘተ ቴክኖሎጂዎችን ከወጪ፣ ከጥራትና ከጊዜ አንጻር ገምግሞ ምርጥ ተሞክሮን በፍጥነት ለማሸጋገር የተደረገው ጥረት ደካማ ነው፡፡

**የኮንስትራክሽን ኢንዱስትሪ የሚመራበት አደረጃጀት ወይም አወቃቀር ደካማ መሆኑ፡-** የኮንስትራክሽን ኢንዱስትሪ ለሀገራችን ትልቅ የኢኮኖሚ ዕድገት አንቀሳቃሽ እንደመሆኑ መጠን መንግስት በመሠረተ ልማት ፕሮጀክቶች ላይ ከፍተኛ መዋዕለ ንዋይ በማፍሰስ ላይ ይገኛል፡፡ ሆኖም ይህንን የኢንዱስትሪ ዘርፍ በአግባቡ የሚመራ አደረጃጀት አልተፈጠረም፡፡ ከሀገር አቀፍ እስከ ክልል ድረስ ያለው አደረጃጀት ወጥነት የጎደለው ነው፡፡ የኮንስትራክሽን ማኔጅመንት አቅማችን አሁን ያለው ልማታችን ከሚጠይቀው አኳያ የተጠናከረ አይደለም፡፡ በሀገራችን የኮንስትራክሽን ዘርፍ እንቅስቃሴ ከጊዜ ወደ ጊዜ በፍጥነት እያደገ የመጣ ቢሆንም ይህንን ተከትሎ የዘርፉ ባለሚናዎች በሆኑት የፕሮጀክት ባለቤቶች፣ የተቋራጮች፣ የአማካሪዎች፣ የምህንድስና ባለሙያዎች፣ የግንባታ ግብአት አምራቾችና አቅራቢዎች፣ የኮንስትራክሽን መሣሪያዎቹ አስመጪዎችና አቅራቢዎች እንዲሁም የተቆጣጣሪ ባለሥልጣኑ የማስፈጸም አቅም በተመጣጣኝና በሚፈለገው ደረጃ በትይዩ አላደገም፡፡ በሌላ በኩል ደግሞ የመሠረተ ልማቱ ሴክተር በተለያዩ ተቋማት በተበታተነ መንገድ የሚመራ በመሆኑ የኮንስትራክሽን ኢንዱስትሪው ውጤታማ እንዳይሆን አድርጎታል፡፡ በመሆኑም የኮንስትራክሽን ፕሮጀክቶች በተያዘላቸው ጊዜ፣ ዋጋ እና ጥራት እየተከናወኑ ተወዳዳሪ መሆን አልቻሉም፡፡ የተቋራጮችና አማካሪዎች አቅም ዝቅተኛ ደረጃ ላይ የሚገኝ መሆኑና የኮንስትራክሽን ኩባንያዎች በግል እና ቤተሰብ ደረጃ እንጂ የኮርፖሬት አደረጃጀትና አስተዳደር /Corporate organization and management/ ሥርዓት አልገነቡም፡፡

**በቂ የሕግ ማዕቀፍ አለመኖር፡-** የኮንስትራክሽን ኢንዱስትሪ የማህበራዊና ኢኮኖሚያዊ መሠረተ ልማቶችን በመገንባት ሰፊ የሥራ ዕድሎችን በመፍጠር ድህነትን በመቀነስ ለሀገሪቱ ኢኮኖሚያዊ ዕድገት ከፍተኛ አስተዋፅኦ ያለው ሴክተር ሆኖ እያለ ዘርፉ የሚመራበት በቂ የሆነ የሕግ ማዕቀፍ አልተዘጋጀለትም፡፡ የተወሰኑ የተዘጋጁ ቢኖሩም በአፈፃፀም ላይ ሰፊ ክፍተት የሚታይበት ነው፡፡ የኮንስትራክሽን ኢንዱስትሪ የሀገሪቱ ከፍተኛ በጀት የሚንቀሳቀስበት ሆኖ እያለ እስካሁን ድረስ ዘርፉ የሚመራበት የኮንስትራክሽን ኢንዱስትሪ አዋጅ ካለመኖሩም በላይ የግዥ እና ውል አስተዳደር መመሪያዎች ከሚመለከታቸው ሴክተሮች ጋር በመቀናጅት አልተዘጋጁም፡፡

**የኮንስትራክሽን ኢንዱስትሪ የግንባታ የጥራት ችግር፡-** የዘርፉ ባለሙያዎች በኢንዱስትሪው እሴት ሠንሰለት ላይ በመመርኮዝ ጥራትና ምርታማነትን የማረጋገጥ አሰራሮች ላይ ተመስርቶ የኮንስትራክሽን ፕሮጀክቶችን ስራ ማከናወን ላይ ውስንነቶች ይታያሉ፡፡ በሚከናወኑ ፕሮጀክቶች የዲዛይን ጥናቶች፣ የግንባታዎች ጥራት፣ የግንባታዎች የዋጋና የሥራ ዝርዝር፣ የግንባታዎች የቁጥጥርና ድጋፍ ስርዓት ወጥነት ባለውና ስታንዳርድ ተዘርግቶለት በተሟላ መንገድ በመተግበር ላይ አይደለም፡፡ በዚህ ምክንያት የኮንስትራክሽን አገልግሎቶች ከውጤት አንፃር ሲመዘኑ ቀላል የማይባል ብክነት የሚታይባቸውና የመወዳደር አቅማቸው ውስንነት የሚስተዋልበት ነው፡፡ በመሆኑም ዘርፉን የተቀላቀሉ ሥራ ተቋራጮችና አማካሪዎች አቅማቸው የሚገነባበት፣ የሙያና የማስፈፀም አቅም ብቃታቸው በተከታታይ በየዓመቱ እየተመዘነ የሚረጋገጥበት ሥርዓት ወጥ በሆነ መንገድ የተዘረጋ አይደለም፡፡

ከዲዛይን፣ ከጨረታ ሂደት፣ ከኮንትራት አስተዳደር እና ከግንባታ አፈጻጸም ጋር በተያያዘ የሚፈጠረው ብልሹ አሠራር የሀብት ብክነት ብቻ ሣይሆን የሀገራችንና የኢንዱስትሪውን የተወዳዳሪነት አቅም መገንባት ላይ አሉታዊ ተፅዕኖ መፍጠሩ የማይቀር ነው፡፡ ወደ ሀገር ውስጥ በሚገቡና በሀገር ውስጥ በሚመረቱ የኮንስትራክሽን ግብአቶች ላይ አስፈፃሚ የመንግስት አካላት ተጠያቂነትን ለማረጋገጥ የሚያስችል የተጠናከረና የተቀናጀ የቁጥጥር ሥርዓት ዘርግተው ተግባራዊ እያደረጉ አይደለም፡፡

**የኮንስትራክሽን የግዥ ሥርዓት የኢንዱስትሪውን ልዩ ባሕሪይ ያላገናዘበ መሆንና የፍትሐዊነት ችግር፡-** በመንግስት ተቋማት የሚከናወን ማንኛውም ግዥ የአዋጅ ስልጣን የተሰጠው የኢትዮጵያ ፌደራል መንግስት የግዥ እና ንብረት አስተዳደር የሚያወጣቸው መመሪያዎችና የሕግ ማእቀፎች ያሉ መሆኑ ይታወቃል። ሆኖም ይህ መመሪያ ሁሉንም ግዥዎች በተመሳሳይ የቴክኒክ ባህሪይ ያየ፣ የሥራ ተቋራጮች መሸከም የሚችሉትን የፕሮጀክት መጠን ያልገደበ፣ የውጭ አገር ሥራ ተቋራጮች ለአገር ውስጥ ኩባንያዎች በንኡስ ተቋራጭነት የሚሠሩበትን አስገዳጅ አንቀጽ ያላካተተ መሆኑና ከኮንስትራክሽን የሥራ ባህሪ ውስብስብነት አንጻር ያልተቃኘ ነው፡፡

የኮንስትራክሽን ኢንዱስትሪው የውድድር ጤናማነት ከሚለካባቸው አመልካቾች መካከል market share Index አንዱ ነው፡፡ ይህ ኢንዴክስ እየተሰላ ችግር ሲታይ ማስተካከያ የሚደረግባቸው ሁኔታዎች አይታዩም፡፡ ፕሮጀክቶች በጥቂት ድርጅቶች ከተያዙ በግዥ ሂደት ወይንም በሌላ ክፍተቶች እንዳሉ እና ይህም oligopoly በመባል የሚታወቅ ለመመሳጠር አመቺ የሆነ ሁኔታ እንደሚፈጥር ይታመናል፡፡

የተለያዩ የኮንስትራክሽን የሙያ ማህበራት በአባላት ብዛት እና በተጠናከረ አሠራር ያልተደራጁ በመሆኑ ለዘርፉ ዕድገት መጫወት የሚገባቸውን ሚና እየተወጡ አይደለም፡፡ እነዚህ ማህበራት በኢንዱስትሪው ውስጥ ሊኖር የሚገባውን የአገልግሎት ጥራት ከማረጋገጥ፣ ግልጸኝነትና ተጠያቂነት የጎደለውን እና ለሙስና ተጋላጭ የሆነውን አሠራር እንዲስተካከል ከማድረግ አኳያ የኢንዱስትሪውን ገጽታ አስተካክሎ ከመገንባት አንጻር የአቅም ውስንነት ስላለባቸው የሚጠበቅባቸውን አስተዋጽኦ እየተወጡ አይደለም፡፡

**የኮንስትራክሽን ፕሮጀክቶች ሥራ አመራር የተሳለጠ ያለመሆኑ፡-** የኮንስትራክሽን ኢንዱስትሪ አቅምን የማሳደግ ሥራ ከባለሙያዎች፣ ከተቋራጮች እና ከአማካሪዎች አቅም ግንባታ ጋር በቅርበት የተሳሰረ በመሆኑ የመንግስት ድጋፍ ወደነዚህ ባለድርሻ አካላት ሰፊ ክፍተት የሚታይበት መሆኑ የዘርፉ ፕሮጀክት ሥራ አመራር የተሳለጠ እንዳይሆን አድርጎታል። የኮንስትራክሽን ግንባታዎችን የተግባር አፈፃፀም እየገመገሙ ደረጃ መስጠት እንደሚያስፈልግ የግንባታ ሥራ ተቋራጮች የፕሮጀክት አፈጻጸም ምዘና መመሪያ የወጣ ቢሆንም አተገባበር ላይ መሠረታዊ ችግሮች አሉበት፡፡ በመሆኑም በአንድ ክልል የፕሮጀክት አፈፃፀም ችግር የነበረበት አማካሪ እና ሥራ ተቋራጭ ያለተጠያቂነት በሌሎች ክልሎች ይሳተፋል፡፡ በአጠቃላይ የዘርፉ ተዋናይ በዘመናዊ ቴክኖሎጂ የተደገፈ መረጃ ባለመያዙ ጥሩ የሚሰሩ የሚበረታቱበት እንዲሁም ጥፋት የሚፈፅሙ የሚቀጡበት ሥርዓት ማስፈን አልተቻለም፡፡

**የፖሊሲው ግብ**

*የኮንስትራክሽን ኢንዱስትሪው የሚፈለገውን ብቃት እና ጥራት ያለው የሰው ኃይል በማፍራት፣ አግባበነት ባለው ቴክኖሎጂ የታገዘ፣የግንባታ ጥራትና ደረጃዎችን ማስጠበቅ የሚችል እና ሥነ-ምግባር የተላበሰ የፕሮጀክት ሥራ አመራርን በመተግበር የኮንስትራክሽን ኢንዱስትሪው ተወዳዳሪነት ማሳደግ ነው፡፡*

**የፖሊሲው አቅጣጫዎች**

**የሰው ሀብት ልማቱና ጥራቱ ከገበያው ጋር የተጣጣመ እንዲሆን ይደረጋል፡-** የኮንስትራክሽን ኢንዱስትሪውን የሰው ሃይል፣ ሙያዊ ብቃት፣ቅልጥፍናና ምርታማነትን ለማሳደግ ከዩኒቨርሲቲም ሆነ ከቴክኒክና ሙያ ተቋማት ተመርቀው ወደ ሥራ ከመሠማራታቸው በፊት የተግባር ልምምድ የሚሰጥበት ሁኔታ የሚመቻች ሲሆን እንዲሁም ተከታታይነት ያለው የአቅም ግንባታ ስልጠና የሚሰጥ ይሆናል፡፡

ይሁን እንጂ ተማሪዎች ኢንዱስትሪው ውሰጥ ልምምድ ማድረግ ቀደም ሲል መተግበር የጀመረ ቢሆንም፤ አተገባበሩ ግን ቁልፍ ክፍተቶች እንደሚታዩበት ተገምግሟል፡፡ የግምገማ ውጤቱ እንደሚያሳየውም ፤ከኢንዱስትሪው ውስጥ አግባብነት ያላቸው ድርጅቶችን ፈልጎ ትሥሥሩ ማድረጉ ለተማሪዎቹ የተተወ በመሆኑ ከፍተኛ ጫና ሲያሳድርባቸው የቆየ መሆኑ፤ ተማሪዎቹ በተገቢው ልምምድ እያደረጉ መሆናቸው የሚወሰነው በየድርጅቶቹ ውስጥ በሚገኙ ሃላፊዎች በጎ ፈቃድ ላይ የተመሰረተ መሆኑ፤ እና የሪፖርት አሞላሉም የዘፈቀደ መሆኑ፤ በዘርፉ ውሰጥ ብቃት ያለው የሰው ሀይል እንዲገባ የማፍራቱን ስራ ሲጎዳው እንደቆየ ታውቋል፡፡

በመሆኑም ይህንን አሰራር በማሻሻል፤ ተማሪዎች በየዓመቱ ከዕረፍት ጊዜአቸው የተወሰነውን በኢንዱስትሪው ውስጥ እንዲያሳልፉ ማድረግ በዕጅጉ ያስፈልጋል፡፡ ይህን ማድረግ፤ ተማሪዎቹ በንድፈ ሃሳብ ደረጃ ያገኙት ዕውቀት ወደ ተግባር የሚለወጥ መሆኑን እንዲረዱ እና በዚህም የተነሳ ለትምህርታቸው እንዲተጉ ከማድረጉም በላይ የሚሰጣቸው ትምህርት ከተግባር ጋር ተዛምዶ ከሌለው የትምህርት ሥርዓቱን እንዲፈትኑት ያስችላል፡፡ በተጨማሪም ተማሪዎቹ በሚለማመዱባቸው ድርጅቶች የሚኖራቸው የመቀጠር ዕድል የሰፋ እንዲሆንም ያደረገዋል፡፡

በሌላ በኩል የሃገሪቱን የኮንስትራክሽን ዘርፍ በበላይነት የሚመራው አካል ለዘርፉ የሚፈለገውን ባለሙያዎች እና አመራር ከማፍራት አንፃር፤የኢንዱስትሪው ገበያ የሚፈልገውን የስው ሃይል፤ በተሟላ ክህሎት፤ ጥራት፤ ብቃት፤ እንዲሁም ብዛት እንዲኖር ላማድረግ፤ በየጊዜው ጥናቶችን በማካሄድና ነባራዊ ሁኔታዎችን በመለየት፤ ለዘርፉ የሰለጠን የሰው ሃይል አቅርቦት ከከፍተኛ የትምህርት ተቋማት እንዲሁም ከቴክኒክና ሙያ ስልጠና ተቋማት ጋር የተለያዩ አዳዲስ የኮንስትራክሽን ኢንዲስትሪ ባለሙያዎች እና አመራር ማብቃት ፕሮግራሞችን በመክፈት በጋራ ይሰራል።

በዚህም መሰረት ለኮንስትራክሽን ኢንዱስትሪ የሚያስፈልጉ የትምህርት አይነቶች ከትምህርት ተቋማት ጋር ትስስር በመፍጠር እንዲሰጡ ይደረጋል፡፡ በተጨማሪም በአጠቃላይ የሚሰጡ የትምህርት አፈጻጸማቸውን በማሻሻል፣ የሙያና አገልግሎታቸውን ደረጃ በማሳደግ የመወዳደር አቅም ተሳትፎአቸውን ማጎልበት ይቻላል፡፡ በምክር አገልግሎት ዘርፍ የምህንድስና የትምህርት ክፍሎች ያሏቸው ከፍተኛ የትምህርት ተቋማት ምሩቃንን ከሚቀበሉ አስፈፃሚ መሥሪያ ቤቶች ጋር ስምምነት በማድረግ በምርምር ሥራዎች፣ በአዋጪነት ጥናቶች እና በዲዛይን ሥራዎች ላይ በመሣተፍ ዘርፉን አግዘው የተቋማቸውን አቅም እንዲገነቡ ይደረጋል፡፡

የሙያ ማህበራት በአህጉራዊና ዓለም አቀፍ መድረኮች ላይ እንዲሳተፉ በማድረግ አቅማቸውንና የኮንስትራክሽን ፕሮጀክቶችን ማዕከል በማድረግ በአማካሪ ድርጅቶች ውስጥ የሚያገለግሉ ባለሙያዎች ያለባቸውን የዕውቀት፣ ክህሎት እና አመለካከት ችግሮች ለመቅረፍ እና ከነባር እና አዳዲስ ቴክኖሎጂ ጋር በአግባቡ ለማስተዋወቅ ተከታታይነት ያለው የሥራ ላይ ሥልጠና በሙያው የዳበረ ዕውቀት ባላቸው የውጭ ሀገር እና የሀገር ውስጥ ባለሙያዎች እንዲሰጥ ይደረጋል፡፡ በኢንዱስትሪው በፕሮፌሽናል፣ በመካከለኛ ደረጃ እና በተግባር የሰለጠነው የሰው ኃይል በምዝገባ እና በምዘና ከተለየ በኋላ በየዘርፉ የሚጐለውን በዩኒቨርስቲ፣ በቴክኒክና ሙያ ስልጠና ማዕከላት አማካይነት ከአስፈፃሚ ተቋማት ጋር በማስተሳሰር ሥልጠናዎች እንዲሟሉ ይደረጋል፡፡

**የኮንስትራክሽን ኢንዱስትሪ አግባበነት ባለው ቴክኖሎጂ (Appropriate Technology) አጠቃቀም የዳበረ ይሆናል፡-** ዘመናዊ ቴክኖሎጂ አጠቃቀም ለኮንስትራክሽን ኢንዱስትሪው ልማት፣ ምርታማነትና ተወዳዳሪነት ማሳደግ ቁልፍ ሚና አለው፡፡ የኮንስትራክሸን ኢንዱስትሪውን ተዋናዮች (ባለሙያዎች፣አማካሪዎች፣ስራ ተቋራጮች፣ የኮንስትራክሽን ግብአት አስመጪዎችና ላኪዎች) ብቃት ማረጋገጫ፣ ፈቃድ ምዝገባና የስራ አፈጻጻም ክትትል ፕሮጀክት ምዝገባ እና ቁጥጥር በዘመናዊ ቴክኖሎጅ ተደግፎ የተሳለጠ አገልግሎት እንዲሰጥ ይደረጋል፡፡ ዘርፉን የሚደግፉ የቴክኖሎጂ ፈጠራዎችን በመምርጥ፣ በማላመድና በማስርጽ ኢንዱስትሪውን እንዲዘምን ይደረጋል፡፡ በቴክኖሎጂ የታገዘ የግንባታ ጥራት ፍተሻ በማድረግ በኢንዱስትሪው ላይ የሚስተዋሉ ችግሮችን ለመፍታት ጥረት ይደረጋል፡፡ ብሔራዊ፣ የተቀናጀ እና ሁሉን አቀፍ የዘርፉ መረጃዎች የሚሰበሰቡበት፣ የሚደራጁበት፣ የሚተነተኑበት በዘመናዊ ቴክኖሎጂ የተደገፈ የመረጃ ሲስተም በመዘርጋት ኢንዱስትሪው ተወዳዳሪ እንዲሆን ይደረጋል፡፡ የኮንስትራክሽን ኢንዱስትሪ ሂደቶችን ቅልጥፍና እና ምርታማነትን ለማሳደግ የኢንፎርሜሽን ቴክኖሎጂ አጠቃቀም ይጠናከራል። በዚህም የሀገር ውስጥ የምርምር አቅም በማጠንከር ቴክኖሎጂ መፍጠር፣ ማልማት እና ውጤታማ በሆነ መልኩ ለመጠቀም እና የቴክኖሎጂ ሽግግር ማሳደግን ያካትታል።

የሙያ ማህበራት ለአዳዲስ ግኝቶች እና ችግር ፈቺ የሆኑ የምርምር ውጤቶችን መሠረት በማድረግ የአባሎቻቸውን ዕውቀትና ክህሎት እንዲገነቡ ድጋፍ ይሰጣል፡፡ ማህበራት የአዳዲስ ቴክኖሎጂዎችና በተለይም ወጪ ቆጣቢ፣ አዋጪ፣ አካባቢን የማይበክሉ፣ የህዝብን ደህንነትና ጤንነት የማይጐዱ እና የአካባቢን የአደጋ ተጋላጭነት በመቀነስ ትኩረት የሠጠ አመለካከት ያላቸው እንዲሆኑ ይደረጋል፡፡ የዘርፉን ችግር ለመፍታት በሌሎች ሀገሮች የተፈጠሩ ቴክኖሎጂዎችን በላቀ ፍጥነትና ተከታታይነት ባለው አኳኋን ባጠረ ጊዜና ወጪ ወደ ሀገራችን አምጥቶ በማላመድና በመጠቀም ኢንዱስትሪውን ተወዳዳሪ ለማድረግ የሚሰራ ይሆናል፡፡ የመንግስት መሰረተ ልማት ፕሮጀክቶችን ማዕከል በማድረግ ዩኒቨርስቲዎች በጥናት፣ በዲዛይንና በማማከር አገልግሎት በማሳተፍ የቴክኖሎጂ አቅም እንዲዳብር ይደረጋል።

**በጠንካራ ተቋምና አደረጃጀት የኮንስትራክሽን ኢንዱስትሪውን መምራት፡-** በኮንስትራክሽን ኢንዱስትሪው ውስጥ አሁን ያለ ተቋማዊ አደረጃጀት ጠንካራ ያልሆነ እና በተደራራቢ ተግባራት የሚታወቅ ነው፡፡ የኮንስትራክሽን ሂደቶች ውጤታማ እንዲሆኑና በላቀ የጥራት፣ የዋጋና የጊዜ ደረጃ እንዲከናወኑ የሚያግዝ ወጥነት ያለው የኮንስትራክሽን አገልግሎትና ሥራዎች ግዥ ሥርዓት እንዲዘረጋ ይደረጋል፡፡ በመንግሥትና በግሉ ኮንስትራክሽን ኢንዱስትሪ ተዋናዮች አጋርነት ችግር ፈች የሆኑ የሥልጠና፣ ጥናትና ምርምር፣ ፈጣን የመረጃ ልውውጥ ሥርዓት ይዘረጋል፡፡ ምርጥ የፈጠራ ውጤቶችን እንዲተገብሩ በማበረታታት፣ የዘርፉ ተዋናዮች ዘመናዊ የፕሮጀክት አስተዳደር እና አመራር እንዲሁም የውል አስተዳደር አቅም እንዲገነቡ በመደገፍ ለኢንዱስትሪው መበልጸግ አጋዥ የሆኑ ኮንስትራክሽን ነክ ስታንዳርድ የፕሮጀክት ትግበራ መመሪያዎች ማዘጋጀትና መተግበር እንዲሁም የተቀላጠፈ አገልግሎት ለመስጠት ያመች ዘንድ ያልተማከለ አሠራር በማጎልበት የክልሎችና ከተማ አስተዳደሮችን አቅም በመገንባት አገልግሎቶች ወደታች እንዲወርዱ እና በተቀላጠፈ አኳኋን እንዲቀርቡ ይደረጋል፡፡

በተቀናጀ የቁጥጥር ተቋማዊ ማዕቀፍ ለኢንዱስትሪው የተሻለ የአስተዳደር ቅንጅትን ማጠናከር ይጠይቃል፡፡ የኮንስትራክሽን አገልግሎት ግዥ የውስብስብነት ባህሪ ሙያ የሚጠይቅ በመሆኑ በግዥው ላይ የሚሳተፉ ባለሙያዎች መልካም ስነ ምግባር ያላቸው፣ የሙያ ብቃታቸው እና ስብጥራቸው የሚረጋገጥበት /certification/ ሥርዓት ተዘርግቶ ተግባራዊ ይደረጋል፡፡ ሥራ ተቋራጮች የሚይዟቸውን የኮንስትራክሽን ውሎች በገበያ ዋጋ፣ የጥራት ደረጃና የጊዜ ገደብ ለማስረከብ በሚያስችል መንገድ በማቀድና በማስተዳደር እንዲሁም ሥራቸውን በአግባቡ በመቆጣጠር ካልሆነም ተጠያቂነት እንደኖር በማድረግ የሚፈፀም ይሆናል፡፡

የኮንስትራክሽን ኢንዱስትሪና መሠረተ ልማት ዘርፍ ከሀገር አቀፍ ጀምሮ እስከ ክልሎችና ከተማ አስተዳደሮች ያላቸውን መዋቅር በማጥናት በተለያዩ ተቋማት የተበታተነውን አደረጃጀት የማስተካከል ሥራ ተግባራዊ ይደረጋል፡፡ በተጨማሪም የኮንስትራክሽን ኩባንያዎች የኮርፖሬት አደረጃጀትና አስተዳደር ሥርዓትን በመተግበር ኩባንያዎችን በማዋሃድ በሀገር ውስጥና በቀጠናው ተወዳዳሪ ተዋናይ እንዲሆኑ አስፈላጊው ድጋፍ ይመቻቻል፡፡

**የኮንስትራክሽን ኢንዱስትሪው የሚመራበት በቂ የሕግ ማዕቀፍ እና የተሟሉ ስታንዳርዶች እንዲኖሩት** ይደረጋል፡- በሀገሪቱ ኮንስትራክሽን የደህንነት፣ የጤና እና የአካባቢ አጠባበቅ ሂደቶች፣ የኮንስትራክሽን ጨረታ፣ ውለታ፣ ዋስትና፣ አማራጭ የግጭት አፈታት ሥርዓቶች እንዲሁም በውስጡ የሚሳተፉ አካላት የሚመሩበት የዲዛይን፣ የግንባታ፣ የቁጥጥር እና የማኔጅመንት ሥርዓትን የያዙ የተሟሉና ሁሉን አቀፍ የኮንስትራክሽን የሕግ ማዕቀፎች እና ተጓዳኝ ሰነዶች ተዘጋጅተው ሥራ ላይ እንዲውሉ ይደረጋል፡፡በጥናትና ምርምር የሚገኙ አዳዲስና የተሻሻሉ አማራጭ የግንባታ ቴክኖሎጂዎችና የአገነባብ ዘዴዎች ስታንዳርድ እንዲወጣላቸውና ለሚዘጋጁ ሕጎች ግብአት ሆነው እንዲያገለግሉ ይደረጋል፡፡ የአማካሪና ሥራ ተቋራጭ ድርጅቶች ለሠሯቸው ሥራዎች ተጠያቂ የሚሆኑባቸው የሕግ አግባቦች ቢኖሩም ከዚህ አንፃር ለፕሮጀክት በተያዘለት ጊዜ እና ወጪ መጠናቀቅ እንዲተጉ የሚያደርግ የአሠራር ሥርዓት ይዘረጋል፡፡ ለዘርፉ ወሳኝ የሆኑ የሕግ ማዕቀፎች ማለትም የኮንስትራክሽን ኢንዱስትሪ አዋጅ እና የግዥና ውል አስተዳደር መመሪያ ተዘጋጅተው ወደ ሥራ የሚገቡ ይሆናል፡፡

**የኮንስትራክሽን ኢንዱስትሪ የግንባታ ጥራት ይሻሻላል፡-** በኮንስትራክሽን ኢንዱስትሪው ላይ ያለው የጥራት አያያዝ ቁልፍ ትኩረት የሚሰጠው ጉዳይ ሲሆን ውድቀቱ ትልቅ ማህበራዊና ኢኮኖሚያዊ እንድምታ አለው። የጥራት ደረጃዎችን አለማክበር መዋቅራዊ ውድቀቶችን፣ የተበላሹ ምርቶችን እና ዲዛይኖችን ያስከትላል፡፡ ይህም ለኢንቨስትሜንት ውድቀት እና ለክቡር የሰው ህይወት መጥፋት ያለው አስተዋጽኦ ከፍተኛ ነው። በመሆኑም የኮንሰትራክሽን ፕሮጀክቶች ምዝገባ በማጠናከር ፕሮጀክቶች ያሉበት የአፈጻጸም ሁኔታ ግምገማ የሚያግዝ የአሰራር ሥርዓት በመዘርጋት ይተገበራል፡፡ **የኮንስትራክሽን ኩባንያዎችን በISO standard ceritification ሥርዓት የሚያልፉበት ሁኔታዎች የአሠራር ሥርዓቶችም ይዘረጋሉ፡፡** በሀገር ዉስጥ የሚወጡ የግዥ /ጨረታ ለሁሉም ኩባንያዎች ተደራሽ የሚሆንበት በይኔ መረብ /Web Site/ በመዘርጋት ተደራሽ ማድረግ እና ሌሎች የአሰራር ሥርዓቶችን መዘርጋት እና ከጨረታ ሂደት በኃላ የሚታዩ አለመግባባቶች ሊፈታ የሚችል የአሰራር ሥርዓትን በጥናት በመለየት ተግባራዊ ይደረጋል፡፡

በመንግሥትና በግሉ ዘርፍ ትብብር በኮንስትራክሽን አመራርና አስተዳደር አቅም ለማሳደግ በኮንስትራክሽን አገልግሎት አሠጣጥ ምርታማነት ለማሳደግ፣ የጥራት ቁጥጥር አስተዳዳር ለማጎልበት የሚያስችሉ በጊዜ፣ በዋጋና በጥራት የተሻለ አፈፃፀም ያላቸው ሀገሮችን ምርጥ ተሞክሮዎች ቀምሮ ተግባራዊ ይደረጋል፡፡ በግንባታ ጥራት መቆጣጠሪያ ማዕከላት /ዘመናዊ ላቦራቶሪ/ እንዲቋቋም ይደረጋል፡፡ ለባለሙያዎች የሀገር ውስጥና የውጭ ሃገር ስልጠናዎችን በመስጠት ብቃት ያለው የሰው ኃይል በመለስተኛ ባለሙያነትና በፕሮፌሽናል ደረጃ ተመዝኖ ወደ ሥራ የሚሰማራበት ሁኔታ ይመቻቻል፡፡ የኮንስትራክሽን ዘርፍ ባለሙያዎች የግንባታ ፕሮጀክቶችን ጥራት በማረጋገጥ የጊዜና የፋይናንስ ሀብቶችን ብክነት በመቀነስ የኢንዱስትሪውን ውጤታማነትና ምርታማነት በማሳደግ ረገድ ወሳኝ ሚና ይጫወታሉ። ለሁሉም የግንባታ ፕሮጀክቶች እና የተጠናቀቁ ሥራዎች የጥራት ደረጃዎችን ለማክበርና ለማረጋገጥ መደበኛ ቁጥጥር እና የቴክኒክ ጥራት ኦዲት ይደረጋል።

**የኮንስትራክሽን የግዥ ሥርዓት የኢንዱስትሪውን ልዩ ባሕሪይ ያገናዘበ እንዲሆን ማድረግና ምቹ የመወዳደሪያ መደላድል መፍጠር፡-** ኢንዱስትሪው አሁንም የግንባታ እቃዎች፣ ተቋራጮች፣ ሙያዊ አገልግሎቶች እና ቴክኖሎጂዎች ዋነኛ አስመጪ /importer/ ነው። የሀገር ውስጥ ኮንስትራክሽን ተዋንያኖች በመንግስት እና በግሉ ዘርፍ በሚከናወኑ የግንባታ ፕሮጀክቶች ላይ በተለይም ከፍተኛ ኢኮኖሚ ባላቸው ትላልቅ ፕሮጀክቶች ላይ ሙሉ ተሳትፎ አላደረጉም። በአንፃራዊነት ከፍተኛ ጥራት ያላቸው ምርቶች እና አገልግሎቶች በውጭ ተወዳዳሪዎች እየተሰጡ እና የደንበኞች የጥራት ፍላጎት እያደገ ቢመጣም የአገር ውስጥ የኮንስትራክሽን ኢንዱስትሪው ዓለም አቀፍ ተወዳዳሪነትን ለማግኘት ምርታማነት እና የጥራት ማሻሻያ አብዮት መፈጠር አለበት። በመሆኑም በመንግስት ፋይናንስ ድጋፍ የሚገነቡ ግዙፍ ፕሮጀክቶች የውጭ ኩባንያዎች ከሀገር ውስጥ ኩባንያዎች ጋር በትብብር እንዲገቡ በማመቻቸት እና የሀገር ውስጥ የሥራ ተቋራጮች እና አማካሪ ድርጅቶች ፕሮጀክት የመያዝ አቅም ሥርዓት መዘርጋት እንዲሁም ሥራዎች በተሻለ ጥራትና ምርታማነት እንዲሠሩ ንዑስ የሥራ ተቋራጭነትን ይበረታታል፡፡ የኮንስትራክሽን ኢንዱስትሪ ገበያ ፍትሃዊና እኩል ተጠቃሚነትን የሚያረጋግጥ የህግ ማዕቀፍ ይዘጋጃል፡፡ በተጨማሪም የተዘጋጁ የህግ ማዕቀፎችን ተግባራዊነት በተከታታይ ክትትልና ቁጥጥር የማረጋገጥ ተግባር ይከናወናል፡፡ ለሀገር ውስጥ ኢንዱስትሪው እንዲህ ያለውን ሥራ ለማስጠበቅ የሚያስችል ምቹ ሁኔታ ይፈጠራል።

**የኮንስትራክሽን ፕሮጀክቶች ሥራ አመራር የተሳለጠ ማድረግ፡-** በኮንስትራክሽን ፕሮጀክት ስራዎች በተለያየ ደረጃ የሚሳተፉ የኘሮጀክት ሥራ አመራር ኘሮፌሽናሎች የብቃት ማረጋገጫ /certification/ የሚያገኙበትና ሥራ ላይ የሚሰማሩበት አሰራር ተግባራዊ ይደረጋል፡፡ በዓለም አቀፍ ደረጃ ተወዳዳሪ የሆነ የኮንስትራክሽን ፕሮጀክት ፕሮፌሽናል ሀገራዊ አቅም በመገንባት የሰው ሃይል ካፒታል አቅም እንዲፈጠር ይደረጋል፡፡ የኮንስትራክሽን ፕሮጀክት ማኔጅሜንት ኘሮፌሽናሎች ሀገር አቀፍ ማህበር እንዲቋቋም በመደገፍ ከዓለም አቀፍ መሰል የሙያ ማህበራት ጋር ትስስር እንዲፈጥሩ ይደረጋል፡፡ ከትምህርትና ምርምር ተቋማት፣ ከኢትዮጵያ ደረጃዎች ኢንስቲትዩት ጋር በመሆን ዓለም አቀፍ የተሻሻሉ ወጪ ቆጣቢ አማራጭ የግንባታ ስታንዳርዶችንና ቴክኖሎጂዎችን እንዲሁም ለዲዛይን አጋዥ የሆኑ ሶፍትዌሮችን በመምረጥ ከሀገራችን ጋር በሚጣጣም መልኩ እንዲዘጋጁ ይደረጋል፡፡ የአካባቢ ግብዓቶችን፣ ቴክኖሎጂዎችንና ምርጥ ተሞክሮዎችን በላቀ ደረጃ መጠቀምና ሥራ ላይ ለማዋል የሚያስችሉ የአሠራርና የአደረጃጀት ስታንዳርዶችና መመሪያዎች በመንግስትና በግሉ ዘርፍ በኩል ተዘጋጅተው ተግባራዊ ይደረጋሉ፡፡

በሌሎች ሀገሮች የተፈጠሩ ቴክኖሎጂዎችን በላቀ ፍጥነትና ተከታታይነት ባለው አኳኋን በብቃት በመምረጥ ባጠረ ጊዜና ወጪ ወደ ሀገር ውስጥ በማስገባት በላቀ ውጤታማነት በመጠቀም በዋጋና በጥራት ተወዳዳሪ የኮንስትራክሽን ኢንዱስትሪ ይገነባል፡፡ ብቁ የሰው ኃይል በብዛትና በሚፈለገው ጥራት ደረጃ ማፍራትና ይህንኑ በቀጣይነት እያሻሻሉ የሚኬድበት ሥርዓት ይዘረጋል፡፡ የኮንስትራክሽን ቴክኖሎጂ ልማት መረጃ ማዕከል በማደራጀት ቴክኖሎጂ የማባዛት /ማራባት/ እንዲሁም የጥናትና ምርምር ውጤቶች ተግባራዊ ይደረጋሉ፡፡ በኮንስትራክሽን ኢንዱስትሪው ተሳታፊ የሚሆኑ ተዋናዮች ለኮንስትራክሽን ቴክኖሎጂ ልማት ዕድገት አስተዋፅኦ እንዲያበረክቱ ይደረጋል፡፡ የኮንስትራክሽን ምርትን ቅልጥፍና፣ ጥራት እና ወቅታዊ አቅርቦትን ለማስመዝገብ ሁሉም ባለድርሻ አካላት ተገቢውን ሁለንተናዊ ተቀባይነት ያለው የፕሮጀክት አስተዳደር አሰራሮችን እንዲከተሉ ይበረታታል፡፡ የፕሮጀክት ማስፈጸሚያ ዋጋ እና ጊዜ የሚገመቱበት አግባብ በወቅታዊ የፕሮጀክት ሥራ አመራር እሳቤዎች የተቃኘ እና የሥጋት ሥራ አመራርን ያገናዘበ እንዲሆን ይደረጋል፡፡

##  የኮንስትራክሽን ኢንዱስትሪ ግብዓትና ፋይናንስ

**የፖሊሲ ዋና ዋና ጉዳዮች**

**የግብአት አቅርቦት ሠንሠለት የተበጣጠሰና መሠረታዊ ችግር ያለበት መሆኑ፡-** ለኢንዱስትሪው የሚያስፈልጉ የጥሬ እቃዎች አቅርቦት በበቂ መጠን፤ጥራትና በተፈለገበት ሰዓት መገኘት ለኢንዱስትሪው ምርታማነት እጅግ ወሳኝ ድርሻ አላቸው። ከዚህ አንፃር ስንመለከት የኮንስትራክሽን ኢንዱስትሪው የግብአት አቅርቦት ሠንሠለት የተበጣጠሰና መሠረታዊ ችግር ያለበት መሆኑ፣አገራዊ የኮንስትራክሽን ግብአት አቅርቦት እጥረት መኖሩ፤ ከውጪ በሚገቡ ምርቶች (ግብአቶች) ላይ ጥገኛ መሆኑና ዓለም አቀፍ ገበያውም በበቂ ደረጃ ተገማች (Predictable) አለመሆን ችግሮች ጎልተው ይታያሉ፡፡ ከዚህ በተጨማሪ የሲሚንቶ፤ ብረት እና የማጠናቀቂያ ግብአቶች በገበያ በሚፈለገው መጠን እና ጥራት መገኘት ካለመቻሉ በላይ በየጊዜው ዋጋቸው እየጨመረ ከቁጥጥር ውጪ መሆን በኮንስትራክሽን ኢንዱስትሪው ምርታማነትና ተወዳዳሪነት ላይ ትልቅ ማነቆና ፈተና ሆኖ ይገኛል፡፡

**የግብአት የአቅርቦት አቅም ውስንነት ችግሮች፡-** የግብአት አቅርቦት ችግሮች እንዳለ ሆኖ ያሉትን ግብአቶች የኮንስትራክሽን ኢንዱስትሪው ገበያ በሚፈለገው መጠን እና ጥራት ለመገኘት የሚያስችል የግብአቶች አቅርቦት አቅም ውስንነት ሌላኛው ቁልፍ ችግር ነው፡፡ በዚህ መሠረት የአገር ውስጥ የግብአት አቅራቢ ተቋማት በጊዜ፣ በጥራትና በዋጋ ተወዳዳሪ ካለመሆናቸውም በላይ ከአቅም በታች የሚያመርቱ መሆናቸው፣እንዲሁም የአገር ውስጥ ግብአት አምራች ኩባኒያዎች በሀይል እጥረት፣ በጥሬ ዕቃና በውጪ ምንዛሪ እጥረት የአቅማቸውን ያህል መስራት አለመቻላቸው፣ የኮንስትራክሽን ኢንዱስትሪው የግብአት የአቅርቦት ችግሮችና የአቅም ውስንነቶች እንዲፈጠሩ አድርገዋል፡፡

**የግብአት ጥራት ችግሮች፡-** ጥራት ያለው የኮንስትራክሽን እቃዎች አቅርቦት፤ የኢንዱስትሪውን ጥራት እና ደረጃ እንዲሁም ታማኝነትና ተወዳዳሪነት ለማረጋገጥ ትልቅ ሚና ይጫወታል፡፡ በዚህ ረገድ የሚመረቱት የሲሚንቶ፤ የብረታ ብረቶች እና የማጠናቀቂያ ግብአቶች ጥራትና ደረጃቸውን የጠበቁ እንዲሆኑ ከምርት ሂደታቸው እሰከ ስርጭታቸው በየጊዜው ከፍተኛ ትኩረትና የጥራት ማረጋገጫ ቁጥጥር የሚፈልግ የትኩረት አቅጣጫ ነው፡፡

**የኮንስትራክሽን ኢንዱስትሪ የፋይናንስ አቅርቦትና አቅም፡-** በኮንስትራክሽን ኢንዱስትሪው ውስጥ የፋይናንስ አቅምና አቅርቦት ለፕሮጀክት ስኬትና ተፈፃሚት ወሳኝ ሚና ይጫወታል። ዘላቂነት ያለው የፋይናንስ አቅርቦት ምንጭ ከመፍጠር እና ከመቆጣጠር ጀምሮ የገንዘብ ፍሰትን እና የፋይናንሻል ሪፖርቶችን እስከመቆጣጠር ድረስ ያለውን ሥርዓት አልዘመነም፡፡ የኢትዮጵያ የኮንስትራክሽን ኢንዱስትሪ የፋይናንስ አቅርቦት የተለየ የፋይናንስ አቅርቦት አማራጭ የሌለ መሆኑና፣አቅርቦት ላይ ምንም አይነት መሻሻል አለማሳየት፣ የአገር ውስጥ ግብአት አምራች ኩባንያዎች በውጪ ምንዛሪ እጥረት የአቅማቸውን ያህል መስራት አለመቻላቸው፣ የፋይናንሻል ሴክተሩ የብድር ማስያዣ እና የወለድ መጠን መጨመር፣ የረጅም ጊዜ የፋይናንስ ክሬዲት ለኮንስትራክሽን ኢንዱስትሪው አለመኖር፣ተጠቃሽ ችግሮች ናቸው፡፡

**በኮንስትራክሽን ግብአቶች ላይ የተከሰቱ የዋጋ ግሽበት ችግሮች፡-** በዘርፉ የተፈጠረው የዋጋ ግሽበት በግንባታ ቁሳቁሶች፣ በሠራተኛ ቅጥር ዋጋዎች፣ በማሽነሪ ወጪዎች እና በሌሎችም ላይ ትልቅ ተጽዕኖ አሳድሮል። ይህም የግንባታ መዘግየቶችንና ወጪዎችን መጨመር እንዲሁም በአጠቃላይ በዘርፉ ተወዳዳሪነት ላይ ዝቅተኛ ምርታማነት እንዲፈጠር በማድረግ ላይ ይገኛል፡፡ በዚህ ረገድም የኮንስትራክሽን ግዥ ሥርዓት የግንባታ ግብአት ዓለም አቀፍና ሀገራዊ ሁኔታን መነሻ በማድረግ ለዋጋ ግሽበት በከፍተኛ ደረጃ የተጋለጠ መሆኑና በኮንስትራክሽን ሂደቱ በተጨባጭ የሚፈጠሩ የዋጋዎች ውጣ ውረድ በፍጥነት አለመስተካከል ችግሮች በተደጋጋሚ ጊዜያት ታይተዋል፡፡ ከዚህም በተጨማሪ የኮንስትራክሽን ግብአት ከፍተኛ የዋጋ ግሽበትና እጥረት ፕሮጀክቶች እንዲዘጉ ከማድረጉም በላይ የአገር ውስጥ ኩባንያዎች ለከፍተኛ ኪሣራ እንዲዳረጉና ከዘርፉ የገበያ ስርዓት ውስጥ እንዲወጡ ከፍተኛ አስተዋፅኦ በማድረግ ላይ ይገኛል፡፡

**የፖሊሲው ግብ**

*ከውጭ የሚገቡ የኮንስትራክሽን ማቴሪያሎችን በሀገር ውስጥ አምራች የኮንስትራክሽን ኢንዱስትሪዎች አቅርቦት የመተካት ድርሻ ማሳደግና የኮንስትራክሽን ኢንዱስትሪ ፋይናንስ አስተማማኝነትን ማረጋገጥ ነው፡፡*

**የፖሊሲው አቅጣጫዎች**

**የግብአት አቅርቦት ችግሮች እንዲፈቱ ይደረጋል**፦ በዘርፉ የሚታዩ የግብአት አቅርቦት ችግሮች እንዲፈቱ በዘርፉ ውስጥ ጠንካራና የዘመነ የአሰራር ሥርአቶችን በመዘርጋት የሚሰራ ይሆናል፡፡ በዚሁ መሰረት በኮንስትራክሽን ኢንዱስትሪ ባለድርሻ አካላት በግንባታ ግብአት ማምረትና ስርጭት እና አቅርቦት ሠንሠለት የሚገቡበትን ሁኔታ ማመቻቸትና የማበረታቻ ሥርዓት መዘርጋት፣ በግንባታ ግብዓት አምራችነት ከትላልቅ ኢንዱስትሪዎች በተጨማሪ መካከለኛ፣ አነስተኛና ጥቃቅን ኢንዱስትሪዎች በመላ ኢትዮጵያ እንዲስፋፉ ማበረታትና አመቺ ሁኔታዎች እንዲፈጠሩ ይደረጋል፡፡

**የአገር ውስጥ ግብአት አቅራቢዎች የአቅም ተወዳዳሪነት እንዲፈጠርና እንዲጎለብት ይደረጋል፡-** የኮንስትራክሽን ኢንዱስትሪዎችን ግብአቶች አቅርቦት አቅም ማጠናከር የግንባታ ኩባንያዎችን ጥንካሬ እና ተወዳዳሪነት ከማሻሻል ጋር በቅርበት የተያያዘ ነው። በዚህም መሰረት፤ ከውጭ እየገቡ ያሉ ግብዓቶችን በአገር ውስጥ ለመተካት የነባር ፋብሪካዎችን የማምረት አቅም አሟጦ መጠቀም፣ በተገቢው አግባብ እየደገፉና እያበቁ መሄድ በትኩረት የሚሰራበት ይሆናል፡፡ በተጨማሪም፤ በአገሪቱ ያሉ ፋብሪካዎች ከውጭ የሚገባውን በመሸፈን በኩል አሁንም በቂ ባለመሆናቸው በተለይም የማሽነሪ እና የሳኒተሪ ዕቃዎች እጅግ ጥቂት አምራቾች ያላቸው በመሆኑ ተጨማሪ አምራች ኢንዱስትሪዎች እንዲገቡ ይደረጋል፡፡ በሌላ በኩል በሀገር ውስጥ የግንባታ ግብአት አምራቾች ያለባቸውን የሀይል እጥረት፣የጥሬ ዕቃ፣የውጪ ምንዛሪ፣ የፀጥታና…ወዘተ ችግሮች በመፍታት የምርት መጠናቸውን የሚጨምሩበትን ሁኔታ ይመቻቻል፡፡

**የዓለም አቀፍ የግንባታ እቃዎች የጥራት ማረጋገጫ ደረጃዎች እና ሂደቶች ተግባራዊ ይደረጋሉ፡-** የግንባታ እቃዎች ማምረቻ ግብአቶች ጥራት በዓለም አቀፍም ሆነ በሀገር አቀፍ ኮንስትራክሽን ኩባንያዎች ጥራት እና ተቀባይነት ላይ ቁልፍና ለድርድር የማይቀርብ ጉዳይ ነው፡፡ በዚህ ረገድ፤ በሀገር ውስጥ የግንባታ ግብአት አምራቾች ያለባቸውን የሀይል እጥረት፣ የጥሬ ዕቃ፣ የውጪ ምንዛሪ፣የፀጥታና…ወዘተ ችግሮች በመፍታት፤ ዓለመም አቀፍ የግንባታ እቃዎች የጥራት ማረጋገጫ ደረጃዎች እና ሂደቶችን ተግባራዊ አድረገው እንዲያመርቱ እንዲሁም ከጥራት ጋር የምርት መጠናቸውን የሚጨምሩበትን ሁኔታ ለማመቻቸት ሥርዓት ተዘርግቶ ይተገበራል፡፡

**የኮንስትራክሽን ኢንዱስትሪ የተለየ የፋይናንስ አቅርቦት ምንጮችና የሚቀርበው የፋይናንስ አቅም እንዲጎለብት ሥርዓት ይዘረጋል፡-** የግንባታ ኩባንያ ውድቀት ዋነኛው ምንጭ ተገቢ ያልሆነ ፋይናንስ አሠራሮችን እና ሥርዓቶችን ጨምሮ ደካማ የገንዘብ አቅምና አጠቃቀም አንዱ እንደሆነ ይታመናል፡፡ በዚህም ረገድ የሀገሪቱን የኮንስትራክሽን ኢንዱስትሪው ውስጥ እንዳሉ የተለዩ የዘርፍ ፋይናንስ አቅርቦት ምንጮችና የሚቀርበው የፋይናንስ አቅም አነሰተኛ መሆኑን ለመፍታት በዋነኛነት በኢንዱስትሪው ውስጥ ያሉ ተዋናዮች የሚረዳ የኮንስትራክሽን ባንክ እንዲቋቋም ይደረጋል፡፡ በተጨማሪም የኮንስትራክሽን ኢንዱስትሪ ፖሊሲን ተግባራዊ ለማድረግ የፋይናንስ አማራጭ ምንጮች ከልማት አጋሮች ማፈላለግ እና ራስን ፋይናንስ (Self-financing) ማበረታታት፣ የታቀዱ የግንባታ ፕሮጀክቶች በቂ በጀት እንዲኖራቸው ማድረግ፣ ለዘርፉ ተዋናዮች የክሬዲት ዋስትና ዘዴን (a credit guarantee scheme) ይቋቋማል፡፡ ከፋይናንስ ተቋማት ጋር በመሆን የመሳሪያ ሊዝ ኩባንያዎችን ለማቋቋም በወጣው አዋጅ መሰረት ማስተገበሪያ ደንብና መመሪያ በማዘጋጀት ኩባንያዎቹን እንዲደራጁ ይደረጋል። ለመሳሪያ ግዥ የሚሆን ብድር በተቋራጮችና ለመሳሪያ አከራዮች (Equipment Leasing) አሰራር ስልት ይዘረጋል። የግሉ ሴክተር የመሠረተ ልማት ፕሮጀክቶችን በገንዘብ በመደገፍ የመንግሥት የግል ሽርክናዎች (PPPs) እንደ ግንባታ ፣ ባለቤትነት፣ አገልግሎት መስጠትና ማስተላለፍ Build Own Operate Transfer (BOOT)፣ ግንባታ ፣ አገልግሎት መስጠትና ማስተላለፍ Build Operate Transfer (BOT) እና ዲዛይን፣ ግንባታ፣ፋይናንስ፣ አገልግሎት Design Build Finance Operate (DBFO) በመሳሰሉ ፈጠራዎች የሚበረታቱበት ሥርዓት ይዘረጋል፡፡

**በኮንስትራክሽን ግብአቶች አቅርቦትና የግንባታ እቃዎች ላይ የዋጋ ግሽበት መቆጣጠሪያ የአሰራር ሥርዓቶች ተዘጋጅተው እንዲተገበሩ ይደረጋል፡-** አሁን ያለው ሀገራዊና ዓለም አቀፋዊ የኮንስትራክሽን ግብአቶች አቅርቦትና የግንባታ እቃዎች ላይ ያለው የዋጋ ግሽበት /ንረት በኮንስትራክሽን ኢንዱስትሪ ተወዳዳሪነትና ምርታማነት ላይ ከፍተኛ ተጽዕኖ እያሳደረ ይገኛል። ከአቅርቦት ሰንሰለት ጉዳዮች፣ የግንባታ እቃዎች ዋጋ መጨመር በሰፊው እየተስተዋለ ይታያል፡፡ ስለሆነም ኢንዱስትሪው ውስጥ ችግሩን በዘላቂነት ለመፍታት እንዲቻል ከውጭ የሚገቡ የግንባታ ግብአቶች መንግሥት በራሱ ወይም በውስን ኩባንያዎች (Ethical suppliers) በኩል የውጭ ምንዛሪ ተፈቅዶ ወደ አገር ውስጥ የሚገቡበት የገበያ ሥርዓት የሚይዝበትን ሁኔታ እንዲመቻች ይደረጋል፡፡ የውጭ ኩባንያዎች የራሳቸውን የውጭ ምንዛሪ በመጠቀም በጅምላ አቅራቢነት የሚሳተፉበት ሁኔታ ጥናት ተደርጎ ተግባራዊ ይደረጋል፡፡

##  የኮንስትራክሽን ኢንዱስትሪ ሥነ-ምግባር

**የፖሊሲ ዋና ዋና ጉዳዮች**

**የኮንስትራክሽን ኢንዱስትሪው ዋና ዋና ተዋንያን የሚመሩበት ወጥ የሆነ እና የማስገደድ አቅም ያለው የሥነ-ምግባር መመሪያ /Code of Ethics/ አለመኖር፤** የኮንስትራክስን ኢንዱስትሪው የሚመራበት ወጥነት ያለው እና ሁሉም የኢንዱስትሪው ተዋናይ ሊመሩበት የሚገባ የሥነ-ምግባር መመሪያ እንደሀገር ባለመኖሩ ኢንዱስትሪው በከፍተኛ ደረጃ ለብልሹ አሠራርና ሌብነት ተጋላጭ ሆኗል።

**በኮንስትራክሽን ኢንዱስትሪው በተበጣጠሰ መልኩም ቢሆን በሚሰጡ የአቅም ግንባታ ሥልጠናዎች ውስጥ የኮንስትራክሽን ስነ-ምግባር ሥልጠና ጎልቶና እንደፓኬጅ አለመያዙና ትኩረት ያልተሰጠው መሆኑ፦** ለኢንዱስትሪው ዋና ዋና ተዋንያን በሚሰጡ የአቅም ግንባታ ስልጠናዎች ውስጥ የኮንስትራክሽን ኢንዱስትሪ ሥነ-ምግባር ሥልጠና እንደ አንድ ፓኬጂ በአግባቡ እየተካተተ ባለመስጠቱ በኢንዱስትሪው ውስጥ የሚታየው ብልሹ አሠራር እየተባባስ እንዲሄድ አድርጓል።

**በኮንስትራክሽን ኢንዱስትሪው ውስጥ በሁሉም ደረጃ በሚገኙ ፈጻሚና አስፈጻሚ አካላት ላይ ለሥነ ምግባር ግድፈቶች ተጠያቂነትን የሚያሰፍን የአሰራር ስርዓት በአግባቡ ያልተዘረጋ መሆኑ፦**ኢንዱስትሪው የሚመራበት እንደሀገር ወጥ የሆነ ኮንስትራክሽን ሥነ-ምግባር መመሪያ ባለመኖሩ በየትኛውም ደረጃ ላይ በሚገኙ የሙስና ድርጊት ፈጻሚዎችን ተጠያቂ የሚያደርግ ሥርዓት ባለመዘርጋቱ የኢንዱስትሪው ለሙስና ተጋለጪነት ከጊዜ ወደ ጊዜ እየጨመረ ሄዷል፡፡

**በኮንስትራክሽን ኢንዱስትሪው ውስጥ የሚታየውን በተለይም ከግዥ፣ ጨረታ እና ውል አስተዳደር ጋር ተያይዞ የሚታዩ ብልሹ አሰራሮች በጥናት በተደገፈ መረጃ የችግሩ ግዝፈት ጎልቶ እንዲታይ ያልተደረገ መሆኑ፦** ከኮንስትራክሽን ግዥ፣እና ውል አስተዳደር ጋር ተያይዞ የሚታዩ ብልሹ አሰራሮችን የሚያሳይ በጥናት የተደገፈ መረጃ ለሕዝቡና ለባለድርሻ አካላት የሚቀርብበት አሰራር ባለመኖሩ የችግሩ ግዝፈት ጎልቶ እንዳይታይ አደርጓል። በጥናት የተደገፈ መረጃ ባለመኖሩ ይህ ብልሹ አሰራር በሀገራዊ ኢኮኖሚ ላይ እያደረሰ ያለውን አደጋ በልኩ አጉልቶ ማሳየት አልተቻለም።

**የፖሊሲው ግብ**

*የኮንስትራክሽን ኢንዱስትሪው የኮንስትራክሽን ሥነ-ምግባር መርሆችን በሚያከብር አስፈጻሚ እና ፈጻሚ እንዲመራ በማድረግ ሙስናን በከፍተኛ ደረጃ በመቀነስ የኮንስትራክሽን ኢንዱስትሪው ለሀገራዊ ኢኮኖሚ የሚኖረውን አስተዋጽኦ ማሳደግ ይሆናል።*

**የፖሊሲ ማስፈጸሚያ አቅጣጫዎች**

**የኮንስትራክሽን ኢንዱስትሪው ዋና ዋና ተሳታፊ አካላት የሚመሩበት ወጥ እና አስገዳጅ የሆነ የኮንስትራክሽን ሥነ-ምግባር መመሪያ/Code of Ethics/ ይዘጋጃል፦** የኮንስትራክሽን ኢንዱስትሪው የሚመራበት ወጥ የኮንስትራክሽን ሥነ-ምግባር መመሪያ/Code of Ethics/ ይዘጋጃል፡፡ የሚዘጋጀው የኮንስትራክሽን ሥነምግባር መመሪያ/Code of Ethics/ በሁሉም የኢንዱስትሪው ተዋናያን ላይ ተፈጻሚነት የሚኖረው ሲሆን ሌሎች ባለድርሻ አካላት ማለትም የሙያ ማህበራት፣ አማካሪዎች እና ሥራ ተቋራጮች የሚኖራቸው የሥነ-ምግባር መመሪያ በከተማና መሠረተ ልማት ሚኒስቴር ከሚዘጋጀው ጋር ተናባቢ እንዲሆን ይደረጋል።

**ከትምህርት ተቋማት ጋር በማቀናጀት የስነ-ምግባር ትምህርት ከKG ጀምሮ በየደረጃው እስከ ከፍተኛ ትምህርት ተቋማት ድረስ በትምህርት ስርዓቱ ውስጥ የስነ-ምግባር ትምህርት እንዲካተት ይደረጋል፡-** እንደ ሀገር ከደረስንበት የሥነ-ምግባር ዝቅጠት ለመውጣት ለሁሉም የህብረተሰብ ክፍል ተደራሽ የሆነ የስነምግባር ትምህርት በትምህርት ሥርዓታችን ውስጥ እንደ አንድ የትምህርት ዓይነት ሆኖ እንዲካተትና እንዲሰጥ ከትምህርት ሚ\ር ጋር በቅንጅት ይሰራል፡፡

**የኮንስትራክሽን ኢንዱስትሪ የስነ-ምግባር ስታንዳርድ ይዘጋጃል፡-** የኮንስትራክሽን ኢንዱስትሪ የስነ-ምግባር መመሪያ ለኢንዱስትሪው ተዋናይ የሥራ መመሪያ እንዲሆን እንደቼክ ሊስት የሚያገለግል ለሁሉም ተደራሽ የሚሆን Hand Book ይዘጋጃል፡፡

**ከከፍተኛ ትምህርት ተቋማት ተመርቀው ኢንዱስትሪውን ከመቀላቀላቸው በፊት የኮንስትራክሽን ኢንዱስትሪውን ስነ-ምግባር ስልጠና እንዲወስዱ ይደረጋል፡-** የኮንስትራከሽን ኢንዱስትሪውን ለመቀላቀል የትምህርት ዝግጅቱ ያላቸው አዲስ ተመራቂዎች ወደ ዘርፉ ከመቀላቀላቸውበፊት የኮንስትራክሽን ኢንዱስትሪ ሥነ-ምግባር ስልጠና እንዲወስዱ ይደረጋል፡፡ በተከታታይም የስራ ላይ ስልጠና የሚሰጥበት ሁኔታ ይመቻቻል፡፡

**የኮንስትራከሽን ኢንዱስትሪው ዋና ዋና ተዋናይን የሙያ ብቃት ማረጋገጫ ለማደስ ሲመጡ ተከታታይ የኮንስትራከሽን ሥነ ምግባር ሥልጠና የወሰዱና የስነምግባር ግድፈት ያልፈጸሙ መሆናቸውን የሚገልጽ ማስረጃ ይዘው እንዲቀርቡ ይደረጋል፡፡** ተከታታይ የኮንስትክሽን ሥነ-ምግባር ስልጠና ያልወሰደና፤ የሥነ-ምግባር ጉድለት ያለባቸው የዘርፉ ተዋንያን በኢንዱስትሪው ውስጥ በሚፈጠሩ የትኛውም ዓይነት የሥራ መስኮች እንዳይሳተፉም ይደረጋል፡፡

**በኮንስትራክሽን ኢንዱስትሪው ውስጥ የሚታየው ብልሹ አሰራርና ሙስና የሚገኝበት ደረጃ በየጊዜው በጥናት ይረጋገጣል፡-** በጥናትና ምርምር ባልተደገፈ ሁኔታ የሚሰጡ መረጃዎችና የሚደረስባቸውም ግንዛቤዎች ፖሊሲ አውጪዎችንና ህብረተሰቡን የተሳሳተ ድምዳሜ ላይ ስለሚያደርሱት በኮንስትራክሽን ኢንዱስትሪው ውስጥ የሚታየው ብልሹ አሰራርና ሙስና የሚገኝበት ደረጃ በየጊዜው በጥናት እየተረጋገጠ ለሚመለከታቸው አካላት ይፋ ይደረጋል። በተጨማሪም በጥናቱ መሠረት በሚቀርበው የመፍትሔ አስተያየት መሠረት አስፈላጊው እርምጃዎች እንዲወሰዱ ይደረጋል፡፡ ከላይ ለተዘረዘሩት ቁልፍ የፖሊሲው አቅጣጫዎች ተግባራዊነትም ከምንም በላይ ኢንዱስትሪው የሚመራባቸው ሥርዓቶች ግልጽነት እና ተጠያቂነትን የሚከተሉ እንዲሆኑ ይደረጋል፡፡ በመንግሥት በጀት ፤ በሕዝብ መዋጮ እና በድጋፍ የሚካሄዱ ፕሮጀክቶች ዋና ዋና የፕሮጀክት ሥራ አፈጻጸም መለኪያ መረጃዎች በመደበኛነት አና ወጥነት ባለው አግባብ ለሕዝቡ እንዲሁም ለሚመለከታቸው ዓካላት እንዲደርሱ ይደረጋል፡፡

##  የኮንስትራክሽን አካባቢና የስራ ላይ ደህንነትና ጤና

**የፖሊሲ ዋና ዋና ጉዳዮች**

**የኮንስትራክሽን ኢንዱስትሪው የሕግ ማዕቀፎች ለአካባቢ ጥበቃና የሥራ ላይ ደህንነት ሚዛናዊ ትኩረት የሰጡ አለመሆንና ግንዛቤ ያልተፈጠረ መሆኑ፡-** በኮንስትራክሽን ኢንዱስትሪው ያሉ የህግ ማእቀፎች ለአካባቢ ጥበቃ ሚዛናዊ ትኩረት የሰጠ አለመሆን (ለአካባቢ ስነ ምህዳር ተስማሚ ያልሆነ መሰረት ልማት) እንዲሁም የሠራተኛውን ጤንነትና ደህንነት የሚጠብቅ ዘላቂ አሰራርና የህግ ማእቀፍ ያልተዘጋጀ መሆኑ በፕሮጀክት ቁጥጥር ወቅት የሚታዩ የአካባቢ ስነ-ምህዳር ጥሰቶች ላይ የእርምት እርምጃ ለመውሰድ እንቅፋት ሆኖ ቆይቷል።

**በኮንስትራክሽን ኢንዱስትሪው የግብአት አጠቃቀም፣ አያያዝና አወጋገድ እውቀታችን ለአካባቢ ስነ ምህዳርና ለማህበረሰቡ ጤና ተስማሚ አለመሆኑ፦** አካባቢን በመጠበቅ፣ በመንከባከብ፣ ከአረንጓዴ መሰረተ ልማት ጋር የተሳሰረ የኮንስትራክሽን ኢንዱስትሪ በመፍጠር ለአካባቢ፣ ለሰው ጤና እና የስራ ላይ ደህንነት ስጋትን የሚቀንሱ ቴክኖሎጂዎችን፣ ምርቶችን እና አሰራሮችን አለመከተል፣ የምርምር ፕሮግራሞችን በስፋት አለማስተዋወቅ በዘላቂነት ከስነ ምህዳር ጋር የተስማማ የኮንስትራክሽን ኢንዱስትሪ እንዳይፈጠር አድርጓል።

**የመሰረተ ልማት ግንባታዎችና የግብአት አምራች ኢንዱስትሪ ፕሮጀክቶች ሲሰሩ ከአካባቢ ተጽዕኖ አንጻርና በቅድመ ግንባታና በግንባታ ሂደት ወቅት በሥራ ላይ ደህንነት ጥብቅ ቁጥጥር አለመኖሩ፦** ምንም እንኳን የኮንስትራክሽን ኢንዱስትሪ ዘርፍ የአካባቢና የሥራ ላይ ደህንነትን የተመለከተ አስገዳጅ ሕግ ባይኖረውም ዓለም እያስተናገደ ካለው የተዛባ የአየር ንብረት አንጻር የአካባቢ ጥበቃን በተመለከተ ሕገ መንግሥቱ፣ የአካባቢ ጥበቃ ፖሊሲ እና አዋጆች እንዲሁም በሥራ ላይ አደጋ ምክንያት በዜጎች ሕይወትና አካል ላይ እየደረሰ ካለው ጉዳት አንጻር የስራ ላይ ደህንነትን በተመለከተ ኢትዮጽያ በተስማማችባቸው ዓለም አቀፍ የስራ ላይ ደህንነት ሕጎች መነሻ በማድረግ አተገባበሩን በቁጥጥር በማረጋገጥ የእርምት እርምጃ አለመወሰዱ በአካባቢ ስነ-ምህዳር ላይ እና በስራ ላይ የሚደርስ አደጋን መቀነስ ሳይቻል ቆይቷል፡፡

**የማህበረሰብ ጤንነት ላይ ጉዳት የሚያስከትል የኮንስትራክሽን ድምጽ ብክለትን መቀነስ የሚያስችል ዘመናዊ አሰራር አለመኖር፦** እንደሚታወቀው የኮንስትራክሽን ሥራ በባህሪው በማሽን የተደገፈ የመቁረጥ፣ የመስበር፣ የመቀጠልና የመቀጥቀጥ ተግባራት ያለው እንደመሆኑ መጠን በነዚህ የሥራ ተግባራት ለማህበረሰብ ሰላማዊ ህይወት ምቾት የማይስጥ፣ ድምጽ የሚያወጣ ሆኖ ሳለ ይህን አደገኛ የድምጽ ብክለት ለማስቀረት የሚያስችል ዘመናዊ የአሰራር ስልትና ዘዴ ተግባራዊ አለመሆኑ እና ጥብቅ የድምጽ ብክለት የቁጥጥር ስርአት አለመኖሩ፣ ህዝብ በሚኖርበት አካባቢ የሚከናወን የኮንስትራክሽን ስራ ለማህበረሰብ ምቹ ሳይሆን ቆይቷል።

**የፖሊሲው ግብ**

*ለአካባቢ ስነ ምህዳር የሚስማማና የስራ ላይ አደጋዎችን በመቀነስ ለማህበረሰቡ ተስማሚና ታማኝ /የሕይወት ዋስትና የሚሰጥ የኮንስትራክሽን ኢንዱስትሪ እንዲኖር ይደረጋል፡፡*

**የፖሊሲው አቅጣጫዎች**

**የኮንስትራክሽን ኢንዱስትሪው የሕግ ማእቀፎች ለአካባቢ ጥበቃና የሥራ ላይ ደህንነት ሚዛናዊ ትኩረት የሚሰጥ ደንብና ስታንዳርድ በማዘጋጀት ቁጥጥር ይደረጋል፡-** በኮንስትራክሽን ኢንደስትሪው በአካባቢ ጥበቃና በሥራ ላይ ደህንነት ዙሪያ ያለውን የሕግ ክፍተት ለመቅረፍ ዓለም አቀፍ ተሞክሮዎችንና ሳይንሳዊ እውቀቶችን ያካተተ የግንባታ ቦታ ደህንነት ጤና እና አካባቢ ጥበቃ ደንብ እና ስታንዳርድ በማዘጋጀት በሀገሪቱ የሚከናወኑ የመሰረተ ልማት ግንባታዎች ለአካባቢ ጥበቃ ሚዛናዊ ትኩረት የሰጠ እንዲሆን እና የሠራተኛውን ጤንነትና ደህንነት የሚጠብቅ ዘላቂ የኮንስትራክሽን ኢንዱስትሪ እንዲፈጠር በሚዘጋጁት የሕግ ማእቀፎች የአሰራርና የቁጥጥር ሥርዓት ተግባራዊ ይደረጋል።

**በኮንስትራክሽን ኢንዱስትሪው የግብአት አጠቃቀም፣ አያያዝና አወጋገድ እውቀታችን ለአካባቢ ስነ ምህዳርና ለማህበረሰቡ ጤና ተስማሚ እንዲሆን ይደረጋል፦** በአሁኑ ሰዓት የኮንስትራክሽን ኢንዱስትሪው ከግብአት አጠቃቀም፣ አያያዝና አወጋገድ እንዲሁም የአካባቢ ስነ-ምህዳር የጠበቀ መሰረተ ልማት /Green Infrastructure/ ከመገንባት አንጻር ዓለም እየሄደበት ባለው እና የተደረሰበትን እድገት የአካባቢ ስነ-ምህዳርን ከመጠበቅ፣ ከመንከባከብ፣ ለሰው ጤና እና የሥራ ላይ ደህንነት ስጋትን የሚቀንሱ ቴክኖሎጂዎችን፣ ምርቶችን እና አሰራሮችን በመከተል፣ የምርምር ፕሮግራሞችን በስፋት በማስተዋወቅ ዘላቂ ከስነ-ምህዳር ጋር የሚስማማ የኮንስትራክሽን ኢንዱስትሪ እንዲፈጠር ይደረጋል።

**የማህበረሰብ ጤንነት ላይ ጉዳት የሚያስከትል የኮንስትራክሽን ድምጽ ብክለትን መቆጣጠር የሚያስችል ዘመናዊ የሳይት ውጭ አሰራርና ቁጥጥር እንዲኖር ይደረጋል፦** ምንም እንኳን በኮንስትራክሽን ስራ ውስጥ የሚፈጠሩ ለማህበረሰብ ምቾት የማይሰጡ አደገኛ ድምጾች የማይጠፉና የማይወገዱ ቢሆንም የኮንስትራክሽን ስራችን በማዘመን ከግንባታ ቦታ የሚወጣው ድምጽ ለማህበረሰብ የማይረብሽ ለማድረግ ለበካይ ድምጽ መፈጠር ምክንያት የሚሆኑ ተግባራትን በፕሪ ካስት የአሰራር መንገድ ከሳይት ውጭ ስራውን በማጠናቀቅ የመገጣጠም ስራውን በመስራት የድምጽ ብክለቱን መቀነስ ይቻላል። ይህን የአሰራር መንገድ በመጣስ በማህበረሰብ ላይ በካይ ድምጽ የሚያመነጩ አካላትን በቁጥጥር ስርአት በማረም ከድምጽ ብክለት የጸዳ የኮንስትራክሽን ኢንዱስትሪ እንዲፈጠር ይደረጋል።

##  የመሠረተ ልማት ቅንጅት

**የፖሊሲ ዋና ዋና ጉዳዮች**

**የመሠረተ ልማት እና የኮንስትራክሽን ኢንዱስትሪ ቅንጅትና ትብብር ማነስ፡-** የመሠረተ ልማት ተቋማት **ሀገራዊ ማስተር ፕላን** ባለመኖሩ እና የልማት እቅዶቻቸው በቅንጅት ፕላን የተናበቡ ባለመሆናቸው ምክንያት መሠረተ ልማት በሚገነቡበት ጊዜ ከፍተኛ የቅንጅት ችግር በመፍጠሩ ፕሮጀክቶች በተያዘላቸው ጊዜ፤ ወጪና ጥራት አይጠናቀቅም፡፡ የመሠረተ ልማት ገንቢ ተቋማት የቅንጅት ፕላን ባለመኖሩ ዓመታዊ የፕሮጀክት እቅዳቸውን በስኬት እንዳይፈጽሙ አድርጓቸዋል፡፡ በተጨማሪ አንዱ የመሠረተ ልማት ገንቢ ተቋም ከሌሎች የመሰረተ ልማት ገንቢ ተቋማት ጋር ሳይናበብ ተልዕኮውን ለመፈጸም ስለሚንቀሳቀስ፤ተቋማቱ የያዙት ፕሮጀክት የቅንጅት ፕላን ባለመኖሩ ምክንያት ለአፈጻጸም አስቸጋሪ ሁኔታ ፈጥሯል፡፡

የቅንጅት ፕላን የመንገድን መሠረተ ልማት ተከትሎ የሚሰራ ቢሆንም እስካሁን ሌሎች የመሠረተ ልማት ገንቢ ተቋማት የቅንጅት ማስተር ፕላን ባለመኖሩ በራሳቸው ንድፍና የግንባታ ሥራ ስለሚያከናውኑ በሀገር አቀፍ ደረጃ የተናበበ ግንባታ እንዳይከናወን አድርጎታል፡፡ የፌደራል እና የክልሎች የመንገድ ሥራዎች ሀገራዊ ማስተር ፕላን ባለመኖሩ እና የመሰረተ ልማት ሥራዎችን ለማቀናጀት የሚያስችል የኮድና ስታንዳድ ሥራ ወደ ትግበራ ባለመግባቱ ምክንያት የፌደራል ዕቅዶች ከክልሎች እቅድ ጋር የተናበበ ባለመሆኑ መስጠት የነበረበት የመሰረት ልማት ተቋማት የተፈለገውን አገልግሎት እንዳይሰጥ አድርጎታል፡፡

**በኮንስትራክሽን ዘርፍ የሚሳተፉ ተዋናዮችና ባለድርሻ አካላት መካከል ያለው ቅንጅት ደካማ መሆኑ፡-**በኮንስትራክሽን ዘርፍ ያሉ ተዋንያን በቅንጅት ዙርያ ያለው አሰራር ለክትትል፣ ለቁጥጥር፣ እና ተጠያቂነትን የሚያሰፍን አሰራር የሌለው በመሆኑበኮንስትራክሽን እና በመሰረተ ልማት ስር ያሉ መንግስታዊ ተቋማት የሚያከናውኗቸውን ተግባራት ሳይናበቡ እና ሳይቀናጁ በራሳቸው ዕቅድ ብቻ የሚንቀሳቀሱ በመሆናቸው የስራውን ባለቤት በሚገባ ያላመላከተ መስክ እንዲፈጠር ምክንያት ሆኗል፡፡የመሰረተ ልማት ገንቢ ተቋማት ባለመቀናጀታቸው ምክንያት በግል ሴክተር ለተሰማሩ ባለድርሻ አካላት የመልካም አስተዳደር ችግሮች መንስኤ ተጋላጭ ሆነዋል፡፡

**በቅንጅት እጥረት አናሳ መሆን የተነሳ ከፍተኛ የሀብት ብክነትና የህብረተሰብ የመልካም አስተዳደር ችግር መፈጠሩ፡-** በመሠረተ ልማት ገንቢ ተቋማት መሠረተ ልማቱ በቅንጅት ባለመሰራቱ ምክንያት ውስን የሆነው የሃገር ሀብት ለብክነት የተጋለጠ እንዲሆን አድርጎታል፡፡ሀገራዊ ወጥ የሆነ የካሳ ቀመር ባለመዘጋጀቱ ምክንያት ለወሰን ማስከበር ስራዎች እንቅፋት መፍጠሩ እንዲሁም የካሳ ስራው በኮሚቴ መሰራቱ ፍትሀዊነት የሌለበት አሰራር እንዲሰፍን ማድረግ ችሏል፡፡

በመሠረተ ልማት ገንቢ ተቋማት መሠረተ ልማቱ ተናበው በቅንጅት ባለመስራታቸው ምክንያት ፕሮጀክቶች በጊዜ፣ በወጪ እና በጥራት ውስን የሆነው የሀገር ሀብት ለብክነት ተጋልጧል፡፡ በመሆኑም በተቋማቱ የሚቋቋመው የቅሬታ ሰሚ ኮሚቴ ውስብስብ ችግሮችን በጊዜ አለመፍታቱ እና ክልሎች በወሰን ማስከበር ዙርያ ድርሻቸውን ባለመወጣታቸው የህዝብ ጥያቄዎች ወደ ግጭት እንዲያመሩ የሚደረግበትን መንገድ ፈጥሯል፡፡

**የፖሊሲው ግብ**

*ለመሠረተ ልማት ሥራዎች እንዲቀናጁ በማድረግና የኮንስትራክሽን የባለድርሻ አካላት ተናበው የሚሰሩበትን አሰራር በመዘርጋት እና በመንግስትና ህዝብ ሀብት የሚደርሰውን ብክነት በመቀነስ የመልካም አስተዳደር ችግሮችን በተቀናጀ መንገድ መፍታት ነው፡፡*

**የፖሊሲ አቅጣጫዎች /Policy Directions/**

**የመሠረተ ልማት ግንባታዎች በቅንጅት ለመስራት እንዲችሉ ማስተር ፕላን ያዘጋጃል፡-** የመሠረተ ልማት ተቋማት አዲስ ለሚቀርጹት የልማት ፕሮጀክቶች ከማስተር ፕላኑ ጋር እያናበቡዲዛይን እንዲያደርጉ የሚያስችለውን የዲዛይን ማሻሻያዎችን፤ የአጠቃቀም ጊዜ እንዲሁም ያላቸውን ሀብት ባለማወቅ ሊደርስ የሚችለውን ጉዳት የሚቀንስ የአሰራር ሥርዓት ይዘረጋል፡፡የመሠረተ ልማት ገንቢ ተቋማት ግንባታ ከማከናወናቸው በፊት የቅንጅት ፈቃድ እንዲሰጣቸው ይደረጋል፡፡እያንዳንዱ የመሰረተ ልማት ተቋም የግንባታ ሥራ ከመጀመሩ በፊት ከሚ/ር መቤቱ ፈቃድ ከሚሰጠው አካል ፈቃድ በመውሰድ ሊደርስ የሚችለውን የሀብት ውድመት እና የፕሮጀክት አፈፃፀም መዘግየት እንዲቀር ይደረጋል፡፡ ወጥ የሆነ ሀገራዊ የካሳ ቀመር በማዘጋጀት እና የማስፈጸሚያ ስልቶችን በመንደፍ ለመልካም አስተዳደር ችግሮች ዋና መንስኤ የሆነውን የሕዝብ ቅሬታ ለመፍታትና በክልሎች ለግንባታ ስራ መካሄድ ችግር የሆነውን የወሰን ማስከበር ችግር መፍታት በሚያስችል አሰራር ተገቢው ምላሽ እንዲሰጥ ይደረጋል፡፡

**በኮንስትራክሽን ዘርፍ የሚሳተፉ ተዋናዮችን እና ባለድርሻ አካላት ሊያቀናጅ የሚችል ተቋም ይደራጃል፡፡** ራሱን ችሎ የመሰረተ ልማት ዘርፉን እንዲመራው በማድረግ ውስብስብና ሰፊ የሆነውን የመሠረተ ልማት ዘርፍ ማጠናከር የመንግሥት የትኩረት አቅጣጫ ስለሆነ የሚደርሰውን ከፍተኛ የሀብት ብክነት ሊያስቀር የሚችል አሰራር ስርዓት ይዘረጋል፡፡ በኮንስትራክሽን ዘርፍ የሚሳተፉ ተዋናዮችን እና ባለድርሻ አካላት ሊያቀናጅ የሚችል ተቋም ይደራጃል፡፡ እንዲሁም በኮንስትራክሽን ዘርፉ የሚሳተፉ ተዋናዮችና ባለድርሻ አካላትን በማቀናጀት ሊያሰራ የሚችል አካታች ፕሮግራሞች እንዲቀረጹ በማድረግ የሚወስደውን የጊዜ ብክነት፣ የመልካም አስተዳደር ችግር ጥያቄዎች፤ ክርክሮችና ሙግቶች እንዲሁም የባለቤትነት ጥያቄዎችን ሊፈታ የሚችል ራሱን የቻለ ጠንካራ ተቋም እንዲቋቋም ይደረጋል፡፡

**የኮንስትራክሸን ኦዲት እና የንብረት አስተዳደርን ወደ መረጃ ቋት እንዲገቡ ይደረጋል፡-** በመሠረተ ልማት አውታሮች ላይ ሊደርሱ ከሚችሉ ችግሮች መካከል አንዱ በመሬት ውስጥ ያሉ መሰረተ ልማቶች በተመለከተ በቂ መረጃ ያለመኖር ነው፡፡ እነዚህ ከመሬት በታች ያሉ መሰረተ ልማቶች አብዛኛውን ጊዜ ያረጁ ሲሆኑ ተቋማቱም እራሳቸው በዝርዘር የማያውቋቸው እና ካርታ የሌላቸው ናቸው፡፡ ስለሆነም ከመሬት በታች ያሉ መሰረተ ልማቶችን ወይም መስመሮችን በተመለከተ ራሱን የቻለ የመረጃ ቋት እና ካርታ እንዲኖረው ይሰራል። እንዲሁም የቅንጅት ክሊራንስ (ይሁንታ) የሌለው ፕሮጀክት በጀት እንዳይፀድቅ በማደረግ ተቋማት ተቀናጅተው እንዲሰሩ የሚያስግድድ አሰራር ስርዓት ይዘረጋል።

##  ዘላቂ እና አካታች የኮንስትራክሽን ኢንዱስትሪ ልማት

**የፖሊሲ ዋና ዋና ጉዳዮች**

**የሴቶች ተጨባጭ ተጠቃሚነት እና ደህንነት በሚፈለገው ደረጃ ያረጋገጠ አለመሆን፡-** በሀገራችን ሴቶች በኢኮኖሚ፣ በማኅበራዊ እና በፖለቲካው ዘርፍ በሚደረጉ ማናቸውም እንቅስቃሴዎች ከወንድ እኩል መብት እንዳላቸው በግልፅ ያስቀምጣል። መንግስት ሁለንተናዊ የሴቶችን ተሳታፊነትና ተጠቃሚነት ለማረጋገጥ የተለያዩ አውድ በመፍጠር ተጠቃሚ እንዲሆኑ ሲደርግ ቆይቷል፡፡ ሆኖም ሴቶች በቅደም የኋላ ታሪክ ባህልና ወግ ምክንያት እኩል ተጠቃሚነት መብትን አሁንም ድረስ ማረጋገጥ አልተቻለም፡፡ በኮንስትራክሽን ዘርፍ የሴቶች ተጠቃሚነት ሚና ከዝቅተኛ የስራ መስክ እስከ ከፍተኛው ባለሞያ ድረስ ጉልህ ሆኖ ሳለ በአንድ በኩል በዘረፉ የተሰማሩ ሴቶች በእኩል ስራ እኩል ክፍያን መርህ ባልተከተለ ሁኔታ ከወንዱ ዝቅተኛ ክፍያ እየተከፈላቸው በሌላ በኩል ደግሞ የስራ ላይ ደህንነት ስለ ማይከበርላቸው በስራ ቦታዎች ፆታዊ ጥ**ቃ**ት እየደረሰባቸው መሆኑ ይህ ሁኔታ እየቀነሰ ቢመጣም ከችግሩ ለመውጣት በሚፈለገው ደረጃ ማረጋገጥ አልተቻለም፡፡

**የወጣቱን ፍላጎትና አቅም /Demand and potential/ ያለየ እና ውጤታማ አለመሆን፡-** መንግስት ወጣቱን በኢኮኖሚ ተሳታፊና ተጠቃሚ ለማድረግ ለረጅም አመታት በፖሊሲ ማዕቀፍ ደግፎ እየሰራ ቢሆንም የወጣቱን ችግር ለመቅረፍ እየተሰራ ያለው በስፋት በማቅረብ ላይ ብቻ የተንጠለጠለ በመሆኑ ወጣቱን ተጠቃሚነት በተፈለገው ደረጃ ውጤት ማምጣት አልተቻለም፡፡ በኮንስትራክሽን ዘርፍ አቅም ግንባታ፤ ምዘናና ሠርተፍኬሽን፤ ቴክኖሎጂ ሽግግር፤ አዲስ የፈጠራ ስራ፤ ዕውቀትና ክህሎት እንዲሁም የገበያ ትስስር የሚደግፍና የሚያበረታታ ስርዓት አቅርቦት /supply Driven/ ላይ ያላተኮረ በመሆኑ ምክንያት ያደገ የወጣቱ ተሳታፊነትና ተጠቃሚነትን ማረጋገጥ አልተቻለም፡፡

**የህንፃ ግንባታዎች እና የሚዘረጉ መሠረተ ልማቶች ህጻናትና አረጋዊያን ልዩ ሁኔታና ፍላጎትን ያካተተ አለመሆን፡-** በሀገራችን የህንፃ ግንባታው እና መሠረተ ልማት ስራዎች የህፃናት እና የአረጋዊያንን ልዩ ባህሪ እና ፍላጎት የመለሰ አይደለም፡፡ አረጋዊያኑ ከህጻናቱ ካለባቸው ተፈጥሮአዊ ድጋፍ እና እንክብካቤ በተለይም መሠረተ ልማቶች ሲዘረጉ እና ህንፃዎች ሲገነቡ በዲዛይን እና በግንባታ ወቅት ጉድለቱን የለየ መፍትሄ ሲካተት አይታይም፡፡ የህጻናት መዋያና መጫዎቻ ቦታ በበቂ ሁኔታ በዲዛይን ወቅት የተደራጀ አይደለም፤ የተደራሽነት ችግር አለባቸው፡፡ የህጻናትና አረጋዉያን ልዩ ፍላጎቶችን ታሳቢ ያደረገ ምቹ የህንፃ ግንባታዎች እና የሚዘረጉ መሠረተ ልማቶች ዲዛይንና ግንባታ ወቅት ተገቢውን ትኩረት እየተሰጣቸው አይደለም፡፡

**የአካል ጉዳተኞች ልዩ ፍላጎትን የሚያስተናግድ አለመሆን፡-** በሀገራችን በኮንስትራክሽን ዘርፍ የልማት ስራዎች አካል ጉዳተኞች በደረሰባቸው የአካል ጉዳት ምክንያት የማያሳትፋቸው እና ተጠቃሚ የሚያደርጋቸው መሆኑ በስፋት ይሰተዋላል፡፡ በተለይም የኮንስትራክሽን ግንባታዎች በዲዛይን፤በቴክኖሎጂ፤ በግንባታ ሂደቶች ተሳታፊና ተጠቃሚ እና ተደራሽ እንዲሆን ጠንካራ የህግ ማዕቀፍ አልተዘረጋም፡፡ በመሆኑም በህንፃ ግንባታዎች እና መሠረተ ልማት ዝርጋታዎች ዲዛይንና ግንባታዎች የአካል ጉዳተኞችን ልዩ ፍላጎት ያገናዘቡና ተደራሽነትን ያረጋገጡ አይደሉም፡፡

**በኮንስትራክሽን ኢንደስትሪው ዘርፍ የሚፈጠረው የስራ ዕድል ፈጠራ ከዘርፉ ትልቅነት እና ኢኮኖሚያዊ ሚና ጋር ያልተመጣጠነ መሆን፡፡** እንደሚታወቀው በሃገሪቱ ከፍተኛ የስራ ዕድሎችን ለተለያዩ የህብረተሰቡ ክፍሎች በመፍጠር የኮንስትራክሽን ኢንደስትሪው ዘርፍ ጉልህ ሚና አለው፡፡ ይሁን እንጂ በዘረፍ ውሰጥ ያሉና የኢንዱስትሪውን ሁለንተናዊ እድገት የሚጎትቱ መጠን ሰፊ ችግሮች፤ ዘረፉ አሁን ካለበት ደረጃ በተሻለ የስራ ዕድሎችን ለዜጎች እንዳይፈጥር ትልቅ ሚና ስለሚጫወቱ ከዘርፉ ትልቅነት እና ኢኮኖሚያዊ ሚና አንፃር የስራ ዕድል ፈጠራው በቂ እንዳይሆን አድርጎታል፡፡ በሌላ በኩል በዘረፉ የሚፈጠሩ ሰራዎችም ዜጎችን እንዲሁም የተለያዩ የህብረተሰብ ክፍሎችን ፤ለአብነት ያህል በሙያቸው እና በጉልበታቸው የሚሰሩ ወጣቶችን፤ እና ማህበራትን፤ እኩል ተጠቃሚ ከማድረግ አንፃር፤ ብዙ መሰራትና መስተካከል እንዳለበት የነባራዊ ሁኔታ ትንታኔዎች በሰፊው ያመለክታሉ፡፡ በዘረፉ ዜጎች ክህሎታቸውን እንዲያዳብሩ የሚያበረታቱ በቂ ፕሮግራሞች አለመኖር፤ የንዑስ-ሥራ ተቋራጭነት ትስስር የሚፈጠርበትና አሠራሩ ተጠናክሮ እንዲቀጥል የሚያስችል የማበረታቻ ሥርዓት አለመኖር፤ በግልና የመንግስት ተቋማት ኮንስትራክሽን ነክ በሆኑ ሥራዎች ላይ የሥራ ዕድል በመፍጠር እና ሂደቱን ለማበረታታት ጠንካራ ትብብርና ቅንጅት ሰረዓት በበቂ ሁኔታ አለመኖር፤ በህዝብ ተሣትፎና ጉልበት ለሚሠሩ የኮንስትራክሽን ልማት ሥራዎች በግሉ ዘርፍና በመንግስት ተቋማት አማካሪዎች፣ ተቋራጮችና ባለቤቶች ለወጣቶች የቴክኒክ ድጋፍ ከማድረግ አንፃር ያላቸው ተሳትፎ እጅግ አነስተኛ መሆን፣ ወዘተ የመሳሰሉት ቁልፍ ችግሮች የዘረፉን ስራ ዕድል ፈጠራ ከመቀነሳቸውም በላይ፤ የተለያዩ ህብረተሰብ ክፍሎችን የዘረፉን ኢኮኖሚያዊ ተጠቃሚነት በእጅጉ ያሳነሱ እንደሆኑ ተገምግሟል፡፡

**የፖሊሲው ግብ**

*በኮንስትራክሽን ኢንዱስትሪው የሴቶች፣ የወጣቶች፣ ሕፃናት፣ አረጋዊያን፤ የአካል ጉዳተኞች እንዲሁም ልዩ ፍላጎት እና ዝቅተኛ ገቢ ያላቸውን የህብረተስብ ክፍሎች፤ተጠቃሚነትና ተሳታፊነትን ያረጋገጠ እንዲሆን ማድረግ፡፡*

**የፖሊሲው አቅጣጫዎች**

**በኮንስትራክሽን ዘርፍ ልማቶች የሴቶችን እኩል ተሳታፊነትና ተጠቃሚነትን የሚያፀኑ ሆነው ይፈፀማሉ፡-** የኮንስትራክሽን ዘርፍ ልማቶች ሁሉ አቀፍ የሴቶችን እኩል ተሳታፊነት፤ ውሳኔ ሰጭነትና ተጠቃሚነት የሚያፀኑ ሆነው እንዲፈፀሙ ይደረጋል፡፡ ለሴቶች እኩል ተሳታፊነት፤ ውሳኔ ሰጭነትና ተጠቃሚነት ክፍተቶች ተለይተው የሚፈቱ ይሆናል፡፡ በተለይ እኩል ክፍያ ለእኩል ስራ በኮንስትራክሽን ዘርፍ ለተሰማሩ ሴቶች እንዲከፈል በከፍተኛ ትኩረት የሚሰራ ይሆናል፡፡ ሴቶች የስራ ላይ ደህንነት እንዲረጋጋጥ በስራ ቦታዎች ላይ የሚደርሰው ፆታዊ ጫና ሊቀርፍ የሚችል የስራ ላይ ደህንነት ደንብ እንዲዘጋጅ ይደረጋል፡፡

**በኮንስትራክሽን ዘርፍ ልማቶች የወጣቱ ፍላጎት መር /demand driven/ ተጠቃሚነት እንዲተገበር ይደረጋል፡-** የወጣቱን ተጠቃሚዎች ዘላቂ እንዲሆን አቅርቦት ላይ መሠረት ያደረገው የወጣቱ ተሳታፊነት እና ተጠቃሚነት ስርዓት እንዲቀየር በማድረግ ፍላጎትን መሠረት **/demand driven/** ያደረገ የኮንስትራክሽን ዘርፍ አቅም ግንባታ፤ ምዘናና ሠርተፍኬሽን፤ቴክኖሎጂ ሽግግር፤ አዲስ ፈጠራን፤ ዕውቀትና ክህሎት እንዲሁም የገበያ ትስስር የሚያጎለብቱ፤ የሚያፋጥን እና ተደራሽነትን ማረጋገጥ የሚያስችል የህግ ማእቀፍ ተዘጋጅቶ ይተገበራል። የወጣቶች ተሳትፎ፣ አበርክቶ እና ተጠቃሚነት የሚደግፍና የሚያበረታታ ጠንካራ የማስፈፀሚያ አሰራር እንዲኖር ይደረጋል።

**በኮንስትራክሽን ዘርፍ ልማቶች የህጻናትና አረጋዊያን ልዩ ሁኔታና ፍላጎት ያካተተ ይሆናል፡-** ሕፃናትና አረጋዊን ምቹ እና ተደራሽ የሆነ የኮንስትራክሽን እና የመሠረተ ልማት ትሩፋት ተሳታፊና ተጠቃሚ እንዲሆኑ የህግ ማዕቀፎች እንዲሻሻሉ እና እንዲዘጋጁ ይደረጋል፡፡ የሚገነቡ መሠረተ ልማቶችም በዲዛይንና በቴክኖሎጂ የተስማማ ሆኖ እንዲገነቡ ይደረጋል፡፡

**በኮንስትራክሽን ዘርፍ ልማቶች የአካል ጉዳተኞችን ተሳትፎ፣ ተደራሽነትና ተስማሚነት እየተረጋገጠ የሚሠራ ይሆናል፡-** የህንፃ ግንባታዎች እና የመሠረተ ልማት ዝርጋታዎች በቅድመ ግንባታ፣ በዲዛይን ዝግጅት፤ በግንባታ ወቅት እና በድህረ ግንባታ ስራዎች የአካል ጉዳተኞችን ተደራሽነትና ተስማሚነት እየተረጋገጠ እንደሠራ ይደረጋል፡፡ በኮንስትራክሽን እና መሰረተ ልማት አቅም ግንባታ፤ ቴክኖሎጂ ሽግግር እንዲሁም በሀገር ውስጥ የኮንስትራክሽን ግብዓት ለሚያመርቱ አካል ጉዳተኞችን በምርት ጥራትና ተወዳዳሪ እንዲሆኑ የፋይናንስና ገበያ ትስስር ድጋፍ ይደረጋል፡፡

**በኮንስትራክሽን ኢንደስትሪው ዘርፍ የሚፈጠረውን የስራ ዕድል ፈጠራ ሚናና የህብረተሰብ ከፍሎች ኢኮኖሚያዊ ተጠቃሚነት እንዲያድግ ምድረግ፡፡** የኮንስትራክሽን ኢንዱስትሪው የሚፈጥረውን የሥራ ዕድል በመጠቀም ዜጎች ከድህነት እንዲላቀቁ ለማድረግ እና የኮንስትራክሽን ፕሮጀክቶች በታቀደላቸው ዋጋ፣ ጊዜና ጥራት ተጠናቀው ፈጣን ልማታችን ቀጣይ እንዲሆን ለማድረግ በከፍተኛ ትኩረት የሚሰራ ይሆናል፡፡ ለዚህም የፖሊሲ አቅጣጫ ስኬት በኮንስትራክሽን ዘርፍ ፕሮግራሞች በመቅረጽ ዜጎች ክህሎታቸውን እንዲያዳብሩ በማድረግ ሠፊ የሥራ ዕድል እንዲፈጠር ይደረጋል፡፡ በልላ በኩል የንዑስ-ሥራ ተቋራጭነት ትስስር የሚፈጠርበትና አሠራሩ ተጠናክሮ እንዲቀጥል የሚያስችል የማበረታቻ ሥርዓት ተጠንቶ ይተገበራል፡፡ የግልና የመንግስት ተቋማት ኮንስትራክሽን ነክ በሆኑ ሥራዎች ላይ የሥራ ዕድል በመፍጠር እና ሂደቱን ለማበረታታት ጠንካራ ትብብርና ቅንጅት በመፍጠር ምርታማነቱን የሚያሳድግ አሠራር በመዘርጋት፣ በህዝብ ተሣትፎና ጉልበት ለሚሠሩ የኮንስትራክሽን ልማት ሥራዎች በግሉ ዘርፍና በመንግስት ተቋማት አማካሪዎች፣ ተቋራጮችና ባለቤቶች ለወጣቶች የቴክኒክ ድጋፍ በማድረግ፣ ሥልጠና በመስጠት እና ክህሎት በማሰደግ ወጣቱን ተሳታፊ ማድረግ የሚሰራ ይሆናል፡፡ በተጨማሪም፤ የልህቀት ማዕከላትን በመገንባ ወጣቱን የሙያ ባለቤት በማድረግ እና ክህሎት በማሳደግ በንዑስ ተቋራጭነት እንዲሳተፉ አሰራርን በማዘመን የወጣቱን ተጠቃሚነት ማስፋፋት፣እንዲሁም ጉልበት ተኮር እና ህብረተስብ ተኮር የኮንስትራክሽን ሥራዎች ወጣቱን በሰፊው በማሳተፍና ተጠቃሚነት የማረጋገጥ ብሎም ግንዛቤ የመፍጠር ስራዎች በትኩረት የሚሰራባቸው ይሆናሉ፡፡

# የፖሊሲው ማስፈፀሚያ ስልቶች (Policy Implementation Strategy)

የኢትዮጵያ ኮንስትራክሽን ኢንዱስትሪ ፖሊሲ ትግበራ ለመምራት፣ ለመደገፍና ለመከታተል በሚያስችል ሁኔታ የፖሊሲ አፈፃፀም ማዕቀፍ ይዘጋጃል። ይህም ከላይ በቀረቡት ዋና ዋና የፖሊሲ ጉዳዮች ስር በተዘረዘሩት የፖሊሲ ማስፈፀሚያ አቅጣጫዎች ማለትም ራሳቸውን የቻሉ ፖሊሲዎች፣ ፍኖተ ካርታዎች፣ ማስተር ፕላኖች፣ የሕግ ማዕቀፎች፣ አሰራሮች፣ ኮድና ስታንዳርዶች ዘመናዊ ቴክኖሎጂ እና ተቋማዊ አደረጃጀቶች መሠረት በአጭር፣ በመካከለኛ እና በረጅም ጊዜ ተቀርፀው ይተገበራሉ እንዲሁም ለፖሊሲው ትግበራ የሚያስፈልገው የፋይናንስና ሌሎች የድጋፍ ሥርዓቶች ይዘጋጃሉ።

##  ፖሊሲውን የማስፈፀም ኃላፊነት ያለባቸው ተቋማት

ይህንን የኢትዮጵያ ኮንስትራክሽን ኢንዱስትሪ ፖሊሲ ለማስፈፀም ኃላፊነት ያለባቸው ተቋማት የሚለይ እና በመካከላቸው የሚያስፈልግውን ትብብርና ቅንጅት የመንግስታት ግንኙነት ለመወሰን በወጣው አዋጅ መሠረተ የፖሊሲ አስተዳደር ሥርዓት ይዘረጋል። ይህም በፌዴራል፣ በክልሎች እና በአዲስ አበባና ድሬዳዋ ከተማ አስተዳደሮች እርከን ድረስ የሚዘረጋ ሆኖ ዋና ዋና ተዋናዮችም መንግስት፣ የግሉ ዘርፍ፣ ስራ ተቋራጮች፣ አማካሪዎች፣ ባለሞያዎች፣ ግብዓት አምራቾችና አቅራቢዎች፣ የሙያ ማህበራት፣መንግስታዊ ያልሆኑ ድርጅቶች እና ሌሎች ተዋናዮችና ባለድርሻ አካላትን ያካትታል።

ይህንን ፖሊሲ ለማስፈፀም የበርካታ የፌዴራል እና የክልል ተቋማትን ሚናና ኃላፊነት የሚጠይቅ ሲሆን የከተማና መሠረተ ልማት ሚኒስቴር፣ የኢትዮጵያ ኮንስትራክሽን ባለሥልጣን፣ ኮንስትራክሽን ማናጅሜንት ኢንስቲቱዩት፣ የኢትዮጵያ መንገዶች አስተዳደር እና የክልል ከተማና መሠረተ ልማት/ /የኮንስትራክሽን ቢሮዎች፣ሌሎች የኮንስትራክሽን ዘርፍ ለመምራት የተደራጁ ተቋማት የኮንስትራክሽን ፖሊሲ ማስፈፀሚያ ተግባራትን በዋናነት ይመራሉ፣ ይተገብራሉ፣ ያስተባብራሉ።

የኢትዮጵያ ኮንስትራክሽን ኢንዱስትሪ ፖሊሲውን ለማስፈፀም ኃላፊነት ያለባቸው ተቋማት የተዘረጋውን የትብብርና የቅንጅት አስተዳደር ሥርዓት መተግበር ያስፈልጋል። እነኚህም ተቋማት ልማቱን የሚመሩና የሚያስተዳድሩ የፌደራል ተቋማት፤ የክልሎች፣ በአዲስ አበባ እና ድሬዳዋ ከተማ አስተዳደሮች ሲሆኑ የትብብር እና የቅንጅት ሥርዓቱ **በስድስቱ** የፖሊሲ ዋና ዋና ጉዳዮች **በአምስቱ** የፖሊሲው ቁልፍ የውጤት መስክ እና **በአስራ ሁለት** የልማት ፕሮግራሞች ማዕቀፍ ውስጥ ተመስርቶ ይሆናል።.

ማዕድን ሚ/ር፣ ንግድና ቀጣናዊ ትስስር ሚ/ር፣ኢንዱስትሪ ሚ/ር፣ፍትሕ ሚ/ር፣ገንዘብ ሚ/ር ፣ገቢዎች ሚ/ር፣ የኢኖቬሽንና ቴክኖሎጂ ሚኒስቴር፣ የትራንስፖርትና ሎጅስቲክስ ሚኒስቴር፣ የውሃና ኤነርጂ ሚኒስቴር፣ የመስኖና ቆላማ አካባቢ ሚኒስቴር፣ የትምህርት ሚኒስቴር፣ የጤና ሚኒስቴር፣ የሥራና ክህሎት ሚ/ር፣ ፕላንና ልማት ሚ/ር፣ የኢትዮጵያ ስታቲስቲክስ አገልግሎት፣ ሲቪል ሰርቢስ ኮሚሽን፣የኢትዮጵያ ኢንተርፕራይዝ ልማት፣ የኢትዮጵያ የደረጃዎች ኢንስቲትዩት፣ የኢትዮጵያ አክሬዲቴሽን አገልግሎት፣ የክልሎች እና የአዲስ አበባና ድሬዳዋ ከተማ አስተዳደሮች በዋናነት የሕግ ማዕቀፍ እና የመሠረተ ልማቶች ኮድና ስታንዳርድ፣ ቅድመ ግንባታ፣ በግንባታ ወቅትና ድህረ ግንባታ የኮንስትራክሽን ሂደትና ጥራት ቁጥጥር፣ ኩባንያዎች ምዘና፣ የኮንስትራክሽን አስፈፃሚ ተቋምና ኩባንያዎች በኮርፖሬት ማደራጀት፣ ብቃታቸው የተረጋገጠ፣ ተወዳዳሪና ከገበያ ጋር የተሳሠሩ ኩባንያዎች፣ የልህቀት ማእከል ግንባታና የአቅም ግንባታ ሥራዎች፣ የኮንስትራክሽን ቴክኖሎጂዎች ማላመድ፣ የመረጃ ሥርዓት ማልማትና የዘመነ አገልግሎት መስጠት፣ የኮንስትራክሽን ግብአት የሚያመርቱ ኢንዱስትሪዎች ማስፋፋት፣ የስነ-ምግባር ስታንዳርድ ዝግጅት፣ የአካባቢ ጥበቃ፣ የተረጋጋ የሥራ ከባቢ፣ የመሠረተ ልማት ግንባታ፣ የመሠረተ ልማት አሴት ማናጅሜንትና ጥገና፣ በዲዛይን፣በአክሽን ፕላንና በትግበራ የመሠረተ ልማት ቅንጅት እና ክፍለ አህጉራዊ ትብብር ላይ በጋራ ይሰራሉ።

በሁለተኛ ደረጃ  የኮንስትራክሽን ኢንዱስትሪ ፖሊሲን ተግባራዊ ለማድረግ የፋይናንስ አማራጭ ምንጮች ከልማት አጋሮች ማፈላለግ፣ ለኮንትራክተሮች፤**አማካሪዎች** እና ለሌሎች የብድር (**የክሬዲት ዋስትና) ዘዴን (a credit guarantee scheme) በማቋቋም፣** በኮንስትራክሽን ኢንዱስትሪው ውስጥ ያሉ ተዋንያኖች ለፕሮጀክቶቻቸው ተመጣጣኝ ብድር እንዲያገኙ የሚረዳ ልዩ ባንክ በማቋቋም፣ የታቀዱ የግንባታ ፕሮጀክቶች ከመጀመራቸው በፊት በቂ የበጀት ፋይናንስ አቅርቦት እንዳላቸው በማረጋገጥ፣ ዘላቂ የኮንስትራክሽን ኢንዱስትሪን የልማት ፈንድ በማቋቋም፣ ከፋይናንስ ተቋማት ጋር በመሆን የመሳሪያ ሊዝ ኩባንያዎችን በማቋቋም፣ ለመሳሪያ ግዥ የሚሆን ብድር በተቋራጮችና ለመሳሪያ አከራዮች (Equipment Leasing) አሰራር ስልት በመዘርጋት እና የግሉ ሴክተር የመሠረተ ልማት ፕሮጀክቶችን በገንዘብ በመደገፍ የመንግሥት የግል ሽርክናዎች (PPPs) እንደ Build Own Operate Transfer (BOOT)፣ Build Operate Transfer (BOT) እና Design Build Finance Operate (DBFO) በመሳሰሉ ፈጠራዎች ለማበረታታት ገንዘብ ሚ/ር፣ ገቢዎች ሚ/ር፣ ፕላንና ልማት ሚ/ር፣ ብሔራዊ ባንክ፣ ንግድ ባንኮች፣ የኢንሹራንስ ኩባንያዎችና ማክሮ ፋይናንሶች ጋር በጋራ ኃላፊነት ይሰራሉ።

በሶስተኛ ደረጃ የፖሊሲ ጥናት ኢንስትቲዩት ጥልቀት ያለው ጥናትና ምርምር በማካሄድ የኮንስትራክሽን ፖሊሲ ጉዳዮች ወቅታዊነት እንዲኖራቸው በማድረግ፣ በአፈጻጸም ያጋጠሙ ችግሮችን በጥናትና ምርምር በመለየት የመፍትሄ አቅጣጫ ማስቀመጥና አዳዲስ የፖሊሲ ሀሳብ አማራጮችን በማቅረብ ይተባበራል። በመጨረሻም የሰው ሃይል ልማት ፕሮግራሞችን በመተግበር የቴክኒክና ሙያ ስልጠና፣ የዜጎች ልዩ ፍላጎት አካታችነት እንዲሆን የትምህርት ሚኒስቴር፤ ከፍተኛ የትምህርት ተቋማት እንዲሁም የመንግሥት፣ የግል እና ዐዓለመም አቀፍ የስልጠና ተቋማት በቅንጅት ያስፈጽማል።

ስለሆነም ይህን ፖሊሲ ለማስፈፀም የበርካታ የፌዴራል እና የክልል የመንግስት እና የግል ተቋማት ሚናና ኃላፊነት የሚጠበቅ ሲሆን የከተማና መሠረተ ልማት ሚኒስቴር፣ የኢትዮጵያ ኮንስትራክሽን ባለሥልጣን፣ ኮንስትራክሽን ማናጅሜንት ኢንስቲቱዩት፣ የኢትዮጵያ መንገዶች አስተዳደር እና የክልል ከተማና መሠረተ ልማት /የኮንስትራክሽን ቢሮዎች/ እና ሌሎች የኮንስትራክሽን ዘርፍ ለመምራት የተደራጁ ተቋማት የኮንስትራክሽን ኢንዱስትሪ ፕሮግራሞችን በዋናነት ይመራሉ፣ ይተገብራሉ፡፡ በሀገር አቀፍ ደረጃ ቅንጅቱን ያስተባብራሉ። ቅንጅቱም ከፌዴራል ጀምሮ እስከታችኛው የአስተዳደር እርከን ድረስ የሚዘረጋ ሆኖ ዋና ዋና ተዋናዮችም መንግስት፣ የሙያ ማህበራት፣ የግሉ ዘርፍ እና መንግሥታዊ ያልሆኑ ድርጅቶችን የሚያካትት ይሆናል።

ከላይ የተዘረዘሩት የፖሊሲው ማስፈፀም ስልቶች እና ኃላፊነቶች በአግባቡ እየተተገበሩ ለመሆናቸውም የባለድርሻ ዓካላት መድረክ በየወቅቱ ወጥነት እና አሰገዳጅነት ባለው ሁኔታ በማዘጋጅት፤ ለኮንስትራክሽን ኢንዱስትሪው መነቃቃት በቅንጅት ከባለድርሻ ዓካላት ጋር የሚሰራም ይሆናል፡፡ በተያያዘም የባለድርሻ ዓካላት የሥራ አፈጻጸም በየወቅቱ እየተገመገመና የማስተካከያ አቅጣጫዎች እየተሰጡበት የሚሄድ ይሆናል፡፡ የሥራ ተቋራጮች እና አማካሪዎች ሥራ አፈጻጸም መሥፈርት ተቀርጾለት እና የደረጃ አሰጣጥ ሥርዓት ተዘርግቶለት በየዓመቱ ለተመዘገቡ ድርጅቶች ደረጃ የሚወጣላቸውም ይሆናል፡፡ ይህም ደረጃ በድርጅቶች መካከል ጤናማ ውድድር እንዲኖር ከማድረጉም በላይ ለአስቸኳይ ሥራዎች ውሱን ጨረታዎች በሚካሄዱበት ጊዜ እጩዎችን ለመምረጥ ያግዛል፡፡

## የሕግ ማዕቀፎች

ይህንን ፖሊሲ ውጤታማ በሆነ መልኩ ለማስፈጸም የሚያስፈልጉ አራት አዋጆች፣ ስምንት ደንቦች እና እነዲሁም ሌሎች መመሪያዎች ተለይተው እንደሚከተለው ቀርበዋል።

* **የመሠረተ ልማት ሚ/ር በአዋጅ ማቋቋም፡-** በተለያዩ ቦታዎች ተበታትነው ያሉትን የኮንስትራክሽንና የመሠረተ ልማት ሥራዎችን ለመምራትና የኮንስትራክሽን ኢንዱስትሪውን ወደ ከፍታ ለማድረስ ሁሉንም የመሰረተ ልማት ገንቢ ተቋማት ሊያቀናጅ አና ሊያሰተዳድር የሚችል በሚኒስትር ደረጃ የተቋቋመ አደረጃጀት ይፈጠራል፡፡
* **የሕንጻ አዋጅ 624/2001(የሚሻሻል)፡-** በከተሞች የሚገነቡ ግንባታዎች የህብረተሰቡን አቅም ያገናዘበና ወቅቱን በዋጀ ህግ ለመምራት የሚያስችል ነው፡፡
* **የኮንስትራክሽን ኢንዱስትሪ አዋጅ፡-** (አዲስ የሚዘጋጅ) ይህ አዋጅ በኮንስትራክሽን ኢንዱስትሪው የክትትልና ቁጥጥር ሥራ እንዲጠናከር፣ የባለድርሻ አካላት ሚና እንዲጎለብት፣ የኮንስትራክሽን ቴክኖሎጂ ለማበረታታት፣ የኮንስትራክሽን ኢንዱስትሪ አቅም ለመገንባት፣ የኮንስትራክሽን ግብዓት የሀገር ውስጥ ተኪ ምርት ለማሳደግ እና በአጠቃላይ ቅድመ ግንባታ፣በግንባታ ወቅትና ድህረ ግንባታ የኮንስትራክሽን ሂደትና ጥራት ለመምራት የሚያስችል አዋጅ ነው፡፡
* **የህንፃ አዋጅ ማስፈፀሚያ ደንብ ቁጥር 243/2003(የሚሻሻል)፡-** ይህ ደንብ የህንፃ አዋጅ ማስፈፀሚያ ደንብ ስለሆነ አዋጁን ተከትሎ የሚሻሻል ይሆናል፡፡
* **የኮንስትራክሽን ኢንዱስትሪ ምክር ቤት ለማቋቋም የወጣ የሚኒስትሮች ምክር ቤት ደንብ (የሚሻሻል)፡**-የኮንስትራክሽን ኢንዱስትሪ ተዋንያን ዘርፉን በተቀናጀ መንገድ የሚመራበትን እና ቀልጣፋና ዘመናዊ አሰራር የሚሰፍንበትን ራዕይና አቅጣጫ በመተለም ውጤታማ የሆነ የኮንስትራክሽን ኢንዱሰትሪ ልማት ለማሳደግ ይህንን ደንብ በማሻሻል አስፈፃሚ ተቋም ማደረጀት አስፈልጓል፡፡
* **የተቀናጀ መሠረተልማቶች አሰራር ማስፈፀሚያ ደንብ፡-** ይህ ደንብ የተቀናጀ መሠረተ ልማት ማስተባበሪያ አዋጅ ማስፈፀሚያ ደንብ ስለሆነ አዋጁን ተከትሎ የሚሻሻል ይሆናል፡፡
* **ጠንካራ የኮንስትራክሽን ኢንዱስትሪ ምክር ቤት እና አደረጀጀት መመሰረት፡-** ይህ ምክር ቤትም የኮንስትራክሽን ኩባንያዎች የምዝገባ ሠርተፍኬት የሚሠጥና በአገሪቱ የሚዘጋጁ የኮንስትራክሽን ሕጎችን እየቃኘ ከኢንዱስትሪው ሁኔታ ጋር መጣጣሙን ያረጋግጣል፡፡ የአገሪቱን የኮንስትራክሽን ኢንዱስትሪ ቀጣይነትን ለማረጋገጥ በየጊዜው የዳሰሳ ጥናት እየተካሄደ የተሻሉ አፈፃፀሞች ተጠናክረው እንዲቀጥሉ ችግሮች ደግሞ እየተለዩ መፍትሔ እንዲቀመጥላቸው ይደረጋል፡፡ ከዚህ በተጨማሪም ኢንዱስትሪው በርካታ የጉልበት ሠራተኛ የሚቀጥር በመሆኑ በከፊል ክህሎቱ ያላቸውና ዝቅተኛ የጉልበት ሠራተኞች የመግቢያ መስፈርት ተዘጋጅቶላቸው ኢንዱስትሪውን እንዲቀላቀሉ ይደረጋል፡፡ እንደ አስፈላጊነቱም ምክር ቤቱ በሚያደርጋቸው የአዋጭነት ጥናቶች መነሻነት እና ውሳኔዎች ላይ በመመሰረት የኮንስትራክሽን ኩባንያዎችና ባለሙያ ምዝገባ ፅ/ቤት ማቋቋሚያ አዲስ ደንብ ሊዘጋጅ ይችላል፡፡
* **የኮንስትራክሽን ስራዎች ቁጥጥር ደንብ /አዲስ የሚዘጋጅ/፡-** ይህ ደንብ በማንኛውም ዘርፍ የሚደረጉ የኮንስትራክሽን ሥራዎች ላይ ተገቢውን ቁጥጥር ለማድረግ፣ የኮንስትራክሽን ሥራዎችን ደረጃ ለማውጣትና መከበራቸውን ለመከታተል የሚያስችል ደንብ ነው፡፡

* **የኮንስትራክሽን ባንክና ኢንሹራንስ መቋቋሚያ ደንብ /አዲስ የሚዘጋጅ/፡-** ይህ ደንብ የኮንስትራክሽን ኢንዱስትሪ የፋይናንስ ችግሮችን ለመቅረፍና ዘላቂ የፋይናንስ አቅርቦት እንዲኖር የኮንስትራክሽን ባንክና ኢንሹራንስ ተቋማት በግል እና በመንግሥት አጋርነት ተቋቁሞ ለዘርፉን ድጋፍ ለማድረግ የሚያስችል ነው፡፡
* **የሥራ ቦታ ደህነትና ጤና ደንብ /በመዘጋጀት ላይ የሚገኝ/፡-** ይህ ደንብ በኮንስትራክሽን ኢንዱስትሪው ከጥንቃቄና ከጥራት ጉድለት የተነሳ በግንባታ ወቅትም ሆነ በድህረ ግንባታ ወቅት በሰው፣ በንብረትና በአካባቢ ላይ የሚፈጠር አደጋ ለመቀንስ የሚያስችል ደንብ ነው፡፡
* **የኮንስትራክሽን ኢንዱስትሪ ሥነ- ምግባር ደንብ /በመዘጋጀት ላይ የሚገኝ/፡-** ይህ ደንብ ኮንስትራክሽን ኢንዱስትሪውን የአሰራርና ሥነ-ምግባር ኮድ በማዘጋጀትና አደረጃጀት በማጠናከር ለመተግበር የሚያስችል ደንብ ነው፡፡
* **የተለያዩ መመሪያዎች፡-** የሕንፃ ግንባታ፣ የኮንስትራክሽን ስራዎች ቁጥጥር፣ የኮንስትራክሽን ኢንዱስትሪ ተወዳዳሪነትን የሚያሻሽሉ፣ ንዑስ ተቋራጭ አሠራር ፣የኮንስትራክሽን ባለሞያዎች የምዘና ሰርትፊኬሽን፣ የፋይናንስ አማራጭ አሰራር፣ የኮንስትራክሽን ግብዓት መፈተሻ አሠራር፣ የኮንስትራክሽን አማካሪዎች አሠራር እና የስራ ቦታ ደህነትና ጤና መመሪያዎች ይዘጋጃሉ፡፡

## የፖሊሲው ቁልፍ የውጤት መስኮች እና የልማት ፕሮግራሞች

**ውጤት አንድ፡- የኮንስትራክሽን ኢንዱስትሪ ተወዳዳሪነት ማሳደግ**፡- ፖሊሲውን ተግባራዊ ለማድረግ ከተለዩ የውጤት መስኮች አንዱ ሲሆን ይህን ለማሳካት ዋና ዋና የህግ ማዕቀፎችና የአስራር ስርዓቶች በተጨማሪ **አምስት** የልማት ፕሮግራሞች ተለይተዋል፡፡

* **የኮንስትራክሽን ኢንዱስትሪ የአቅም ግንባታ ፕሮግራም፡**-ለኮንስትራክሽን ኢንዱስትሪ የሚመጥን የክህሎት፣ የፕሮጀክት ሥራ አመራር፣ የኢንዱስትሪ ባህልን የሚያዳብሩ የካሪኩለም እና የትስስር እቅድ በማዘጋጀት የዘርፉን የማስፈጸም አቅም የሚያሳድጉ የፕሮግራም ማስፈፀሚያ ሶስት ንኡስ ፕሮግራሞች ማለትም የኮንስትራክሽን ፕሮጀክት ማኔጅሜንት፣ የኮንስትራክሽን ባለሞያዎች እና ኩባንያዎች አቅም ግንባታ እና የኮንስትራክሽን ቴክኖሎጂ አቅም ግንባታ በውስጡ ይዟል። በተጨማሪም የኮንስትራክሽን ኢንዱስትሪ ክህሎት እና ባህልን የሚያዳብሩ የኮንስትራክሽን ኩባንያዎችና ባለሙያዎች ብቃት ማረጋገጫ፣ የኮንስትራክሽን ፕሮጀክት ማኔጅመንት የልህቀት ማዕከል ግንባታ፣የኮንስትራክሽን ባለሞያዎች እና ኩባንያዎች አቅም ግንባታ፣የኮንስትራክሽን ቴክኖሎጂ ልማት እና የኮንስትራክሽን ኢንዱስትሪ መረጃ ስርዓት ማሻሻያ ፕሮጀክቶች ተቀርፀው ተግባራዊ ይሆናሉ።
* **የኮንስትራክሽን ሕግ ማዕቀፍ ማሻሻያ እና አፈጻጸም መከታተያ ፕሮግራም፡-** የኮንስትራክሽን ኢንዱስትሪው ተወዳዳሪነት ለማሳደግ የሕግ ማዕቀፎችን በየጊዜው መፈተሸና አፈፃፀማቸውን መከታተል ጉዳይ ዋና የፖሊሲው ፕሮግራም ነው፡፡ ይህ የፖሊሲ ፕሮግራም አንድ ፕሮጀክት የያዘ ሲሆን ይህም የኮንስትራክሽን ሕግ ማዕቀፍ፣ኮድና ስታንዳርድ፣ ማሻሻያ እና አፈጻጸም መከታተያ ፕሮጀክት ነው፡፡
* **የኮንስትራክሽን ሥራዎች እና ግብአቶች ቁጥጥር ፕሮግራም፡-** የኮንስትራክሽን ኢንዱስትሪውን ተወዳዳሪነት ለማጠናከር ከቅድመ ግንባታ እስከ ርክክብ ድረስ ያለውን ሂደት እና የግንባታ ግብአቶች ጥራትን ጨምሮ መቆጣጠር ጉዳይ የፖሊሲው ፕሮገራም ነው፡፡ ይህ የፖሊሲ ፕሮግራም በስሩ የኮንስትራክሽን ሂደትና ጥራት ማሻሻያ ንኡስ ፕሮግራምና የኮንስትራክሽን ጥራት ማረጋገጫና ላቦራቶሪ ፕሮጀክት የያዘ ነው፡፡
* **የኮንስትራክሽን ኢንዱስትሪ ተቋማዊ አደረጃጀት ሪፎርም ፕሮግራም፡-** የኮንስትራክሽን ኢንዱስትሪ ተወዳዳሪነት ለማሳደግ የኮንስትራክሽን አስፈፃሚ ተቋማትን ማደራጀትና የኮንስትራክሽን ኩባንያዎች በኮርፖሬት ደረጃ ማደራጀት የማስፈለጉ ጉዳይ ዋና የፖሊሲው ፕሮግራም ነው፡፡ይህ ፕሮግራም በስሩ የኩባንያዎች እና የአስፈፃሚ ተቋማት አደረጃጀት ሪፎርም ንኡስ ፕሮጋራም እና የኩባንዎች ምዘና እና ዐዓለመም አቀፍ የጥራት ስራ አመራር ስርዓት ትግበራ እና የኮንስትራክሽን ኩባንያዎች የኮርፖሬት አስተዳር ፕሮጀክቶች ናቸው፡፡
* **የኮንስትራክሽን ኢንዱስትሪ ሀገር አቀፍና ዓለም አቀፍ የገበያ ትስስር ፕሮግራም፡-** የሀገር በቀል የኮንስትራክሽን ኩባንያዎች የሀገር ውስጥ እና በክፍለ አህጉር ደረጃ የገበያ ድርሻ ለማሳደግና የገበያ ዕድል እንዲያገኙ ማመቻቸት የፕሮግራሙ ዓላማ ሲሆን፣ በስሩ የኮንስትራክሽን ኢንዱስትሪ ተወዳዳሪነት እና የገበያ ትስስር ማሻሻያ ንኡስ ፕሮግራም እና የኮንስትራክሽን ኢንዱስትሪ ፍትሃዊ የገበያ ውድድር እና ትስስር ማሳደጊያ ፕሮጀክት የያዘ ነው፡፡

**ውጤት ሁለት፡- የኮንስትራክሽን ግብዓት የሀገር ውስጥ ተኪ ምርት ማሳደግና ፋይናንስ አቅርቦት** **ማሻሻል**

ይህ የፖሊሲ ጉዳይ ተግባራዊ ለማድረግ ከተለዩ የውጤት መስኮች አንዱ ሲሆን፣ ይህን ለማሳካት ዋና ዋና የህግ ማዕቀፎችና የአስራር ስርዓቶች በተጨማሪ ሁለት የልማት ፕሮግራሞች ተለይተዋል፡፡

* **የኮንስትራክሽን ግብዓት የሀገር ውስጥ ተኪ ምርት ማሳደግ ፕሮግራም፤-** ይህ ፕሮግራም የኮንስትራክሽን ግብዓት የሀገር ውስጥ ተኪ ምርቶችን የሚያመርቱ የሃገር ውስጥ አምራቾች በመለየት ፍልጎትን መሰረት ባደረገ መልኩ የገንዘብ፤ የአሰራር እና የአጠቃላይ የድጋፍ ማዕቀፎችን ማዘጋጀትና ማቅረብ የዚህ ፕሮግራም ዋነኛ ትኩረት ሲሆን የሀገር ውስጥ የኮንስትራክሽን ግብአት ጥናትና ምርምር እና የሀገር ውስጥ የኮንስትራክሽን ግብአት አምራቾች ማበረታቻ ንኡስ ፕሮገራሞችንና የኮንስትራክሽን ግብአት ልየታና የእሴት ሰንሰለት ትስስር ማሻሻያ፣የሀገር ውስጥ ግብአት ጥራት ማሻሻያ እና የሀገር ውስጥ የኮንስትራክሽን ግብአት አምራቾች ማበረታቻ ሶስት ፕሮጀክቶችን አቅፏል፡፡
* **የኮንስትራክሽን ኢንዱስትሪ የፋይናንስ አቅርቦት ማሳደግ ፕሮግራም፡-** የኮንስትራክሽን ኢንዱስትሪ ምርታማነት እና ተወዳዳሪነት ለማሳደግ የፋይናንስ አቅርቦት እጥረት አንዱ ማነቆ ሆኖ ይነሳል። ይህንንም ማነቆ ለመፍታት የፖሊሲ ተግባርን የሚወጣ የኮንስትራክሽን ባንክና ኢንሹራንስ ማቋቋም አንዱ የፕሮግራም ትኩረት መስክ ሲሆን የኮንስትራክሽን ኢንዱስትሪ ልዩ ባህሪን ያገናዘበ የውጪ ምንዛሬ ድልድል፤ አጠቃቀም መከታተያ አሰራር እና የኢንሹራንስ ሽፋን ማስፋት እና የኮንስትራክሽን ኢንዱስትሪ አማራጭ ፋይናንስ ((Alternative CI financial Instruments project) ሁለት ፕሮጀክቶችን መተግበር ዋነኛው ተልዕኮ ይሆናል፡፡

 **ውጤት ሦስት፡- የኮንስትራክሽን ኢንዱስትሪ ሥነ-ምግባር ማሻሻል**

በዚህ የፖሊሲ ጉዳይ በፖሊሲው ተግባራዊ ለማድረግ ከተለዩ የውጤት መስኮች አንዱ ሲሆን፣ ይህን ለማሳካት ዋና ዋና የህግ ማዕቀፎችና የአስራር ስርዓቶች በተጨማሪ አንድ የልማት ፕሮግራም ተለይቷል፡፡

* **የኮንስትራክሽን ኢንዱስትሪ የስነ-ምግባር ስታንዳርድ ፕሮግራም፡-** በአመለካከትና በተግባር የሚገለፅ የሥነ ምግባር ችግርና የመልካም አስተዳደር እጥረቶች፣ ተቋማዊ አደረጃጀቶች በበቂ አሠራርና ብቃት ባለው የሰው ሃይል ለማጠናከር የተቀረፀ ፕሮግራም ነው፡፡ ይህን የፖሊሲ ፕሮግራም በሁለት ንኡስ ፕሮግራሞች ይዞ የሚፈጸም ሲሆን፡- እነርሱም የኮንስትራክሽን ኢንዱስትሪ የስነ-ምግባር ስታንዳርድ አቅም ግንባታ እና የኮንስትራክሽን ኢንዱስትሪ ተቋማዊ እና ኦፕሬሽናል ስርዓት ማዘመን የያዙ ናቸው፡፡ እንዲሁም ሦስት ፕሮጀክቶች ማለትም የኮንስትራከሽን ሥነ ምግባር ስታንዳርዳይዜሽንና ስነ ምግባር ማሻሻያ፣ የኮንስትራክሽን ፕሮጀክቶች ክትትል፣ ቁጥጥር እና የመረጃ ስርዓት ማሻሻያ እና የኮንስትራክሽን ግዥ እና ውል አስተዳደር ማሻሻያ ፕሮጀክቶች ተቀርፀው ተግባራዊ ይሆናሉ፡፡

**ውጤት አራት፡- የኮንስትራክሽን አካባቢና የሥራ ላይ ደህንነት ማረጋገጥ**

ፖሊሲውን ተግባራዊ ለማድረግ ከተለዩ የውጤት መስኮች ውስጥ አንዱ ሲሆን፣ ይህን ለማሳካት ዋና ዋና የህግ ማዕቀፎችና የአስራር ስርዓቶች በተጨማሪ አንድ የልማት ፕሮግራም ተለይቷል፡፡

* **ከሥነ ምህዳር የተስማማና ከአደጋ የተጠበቀ የኮንስትራክሽን ፕሮግራም:-** ይህ ፕሮግራም በኮንስትራክሽን ኢንዱስትሪው ከጥንቃቄና ከጥራት ጉድለት የተነሳ በግንባታ ወቅትም ሆነ በድህረ ግንባታ ወቅት በሰው፣ በንብረትና በአካባቢ ላይ የሚፈጠር አደጋ ለመቀነስ የተቀረፀ ፕሮግራም ነው፡፡ ይህን የፖሊሲ ፕሮግራም በሁለት ንኡስ ፕሮግራሞች ይዞ የሚፈጸም ሲሆን፡-እነርሱም ለአካባቢ ስነ ምህዳር ተስማሚ የኮንስትራክሽን ማስፋፊያ እና ከአደጋ የተጠበቀ የኮንስትራክሽን ማስፋፊያ የያዘ ነው፡፡ እንዲሁም ሦስት ፕሮጀክቶችን የያዘ ሲሆን እነርሱም ከአካባቢ ብክለት የጸዳ የኮንስትራክሽን ትግበራ፣ የአረንጓዴ ህንጻ (Green Building) ትግበራ፣የኮንስትራክሽን ስራ ላይ ደህንነት ግንዛቤ ፈጠራና ስርጸት እና በግንባታ ስራ ላይ የጥንቃቄ አልባሳትና አስጊ አደጋዎችን ልየታ ፕሮጀክቶች ተቀርፀው ተግባራዊ ይሆናሉ፡፡

**ውጤት አምስት፡- የመሠረተ ልማት እና የኮንስትራክሽን ኢንዱስትሪ ቅንጅትና ትብብር ማጠናከር**

ይህ የፖሊሲ ጉዳይ ፖሊሲውን ተግባራዊ ለማድረግ ከተለዩ የውጤት መስኮች አንዱ ሲሆን፣ ይህን ለማሳካት ዋና ዋና የህግ ማዕቀፎችና የአስራር ስርዓቶች በተጨማሪ ሦስት የልማት ፕሮግራሞች ተለይተዋል፡፡

* **ሀገር አቀፍ የመሠረተ ልማት ማስፋፊያ ፕሮግራም፡-** ይህ ፕሮግራም ሀገር አቀፍ የሚዘረጉ መሠረተ ልማቶች በማስተር ፕላን ተመርተው የማስፋፋት ጉዳይ የያዘ ነው፡፡ ይህን የፖሊሲ ፕሮግራም አንድ ንኡስ ፕሮግራም ይዞ የሚፈጸም ሲሆን፡- ይህም የመሠረተ ልማት ግንባታና ጥገና ማስፋፊያ ሲሆን በስሩ ሁለት ፕሮጀክቶች የያዘ ሲሆን እነርሱም የመሠረተ ልማት ግንባታ ማስፋፊያ እና የመሠረተ ልማት አሴት ማኔጅሜንት እና ጥገና ማስፋፊያ ፕሮጀክቶች ተቀርፀው ተግባራዊ ይሆናሉ፡፡
* **የመሠረተ ልማት ቅንጅት ማሻሻያ ፕሮግራም፡-** ይህ ፕሮግራም ሀገራዊ የተቀናጁ የመሰረተ ልማቶች በፕላን፣ በዲዛይን፣ በድርጊት መርሃ ግብርና በግንባታ እንዲቀናጁ ለማድረግ የተቀረፀ ፕሮግራም ሲሆን፣ ፕሮገራሙን በተግባር ለማስፈፀም አንድ የማስተር ፕላን ዝግጅትና ቅንጅት ፕሮጀክት ይቀረፃል፡፡
* **አሀጉራዊ እና ክፍለ- አሀጉራዊ የመሠረተ ልማት አውታሮች ትስስርና ተደራሽነት ፕሮግራም፡-**ይህ ፕሮግራም ኢትዮጵያን ከቀጠናው አገሮች ጋር በመሠረተ ልማት በማስተሳሰር የኢኮኖሚ ትስስር ለመፍጠር ያለመ ሲሆን፣ ፕሮግራሙ አንድ ንኡስ ፕሮግራም አንድ ፕሮጀክት የያዘ ነው፡፡ይህም አሀጉራዊ የመሠረተ ልማት አውታሮች ግንባታ ንዑስ ፕሮግራምና ክፍለ-አሀጉራዊ የመሠረተ ልማት አውታሮች ግንባታ ፕሮጀክት የያዘ ነው፡፡

# የፖሊሲው የክትትል እና የግምገማ ስርዓት (Monitoring and evaluation)

የፖሊሲውን ትግበራ ለመከታተል እና ውጤታማነቱን ለመለካት ጠንካራ የክትትል፣ የግምገማና የመማማሪያ ሥርዓት ይዘረጋል። በተጨማሪም የተመረጡ የፖሊሲ አቅጣጫዎች በሰፊው ሥራ ላይ ከመዋላቸው በፊት በሙከራ ሲተገበሩ የተጠናከረ መረጃ የማሰባሰብና የትንተና ሥርዓት ይዘረጋል፡፡ እንደ አስፈላጊነቱም እንዲከለስ ይደረጋል።

የተዘጋጀው የኢትዮጵያ የኮንስትራክሽን ኢንዱስትሪ ፖሊሲ ተግባራዊ ለማድረግ የተቀረጹ የውጤት መስኮችን መሰረት ባደረገ መልኩ የልማት ፕሮግራሞቹን ለመከታተል እና ውጤታማነታቸውን ለመለካት ጠንካራ የክትትል፣ የግምገማና የመማማሪያ ሥርዓት ይዘረጋል። ይህም ስርአት በፖሊሲው ያስቀመጥናቸውን ግቦችና የውሳኔ ማሳያ መስኮች ከዘርፉ አስፈፃሚዎች ጋር በተቀናጀ፣ በተደራጀ እና ተመጋጋቢነት ባላቸው የክትትልና ግምገማ ሥራዎች በመደገፍ ውጤታማ ሆነው እንዲፈፀሙ ለማስቻል፤ ግልፅነትንና ተጠያቂነትን በየደረጃው ለማረጋገጥ ለፖሊሲ ውሳኔዎች ግብዓት የሚሆኑ ምክረ ሀሳቦች ለሚኒስቴር መስሪያ ቤቱና ተጠሪ ተቋማት የበላይ ኃላፊዎች በወቅቱ ተደራሽ እንዲሆኑ ምቹ ሁኔታዎችን መፍጠር ያስፈልጋል፡፡

ሥርዓቱም የፓሊሲ ፕሮግራሞችን መሰረት በማድረግ በሚዘጋጁ ዓመታዊ ዕቅድ መሰረት የሚኒስቴር መ/ቤቱ እና ተጠሪ ተቋማት የሥራ ኃላፊዎች በየጊዜው የቅርብ ክትትል እየተደረገ፤ የአጭር፣ የመካከለኛ እና የረጅም ጊዜ የዕቅድ አፈፃፀም ሪፖርት እንዲዘጋጅ ተደርጎ በየተቋማቱ የበላይ አመራር ሰብሳቢነት በሥራ አመራር ደረጃ ይገመገማል፡፡ የፖሊሲ አፈጻጸም ክትትልና ግምገማ ለማድረግ በርካታ ስልቶችን መጠቀም የሚገባ ሲሆን ለአብነትም፡- የዲጂታል መከታተያ አሰራር ስርአት መዘርጋት፤ ምልከታ በማድረግ፣ ከክልሎች፣ ከከተማ አስተዳደር፣ ከተጠሪ ተቋማትና ከባለድርሻ አካላት ጋር መረጃ ልውውጥ በማድረግ፤ የአፈጸጸም ሪፖርቶችን በመገምገም፣ የዳሰሳ ጥናቶችን እና ዴስክ ሪቪው በማድረግ እነዚህን የክትትልና ግምገማ ስልቶችን በመጠቀም የዘርፉን ግቦችና የልማት ፕሮግራሞችን ተግባራት ውጤታማነት፣ ቅልጥፍናና ስኬታማነት ማሻሻል ያስፈልጋል፡፡

##  የክትትል ስርዓት

የዲጂታል የመረጃ ማሰባሰቢያ ስርአት በመዘርጋት እና መረጃ በመሰብሰብ፣ የአፈፃፀም ሂደትን በመፈተሽ፣ አፈፃፀምን ከተቋም ዕቅድ ጋር በማነፃፀር በፓሊሲው የተቀመጡ የልማት ፕሮግራሞች ትግበራ በሚፈለገው ደረጃና ሁኔታ እየተከናወኑ መሆናቸውን መለየትና በየወቅቱ ተገቢውን የማስተካከያ እርምጃ መውሰድ ይገባል፡፡ የልማት ፕሮግራሞች ክትትል በተቀናጀና ወጥነት ባለው አካሄድ ለመምራት እንዲያስችል በሚቀመጠው የፖሊስ እቅድ ትግበራ የጊዜ ሰሌዳ መሰረት ከሚኒስቴር መስሪያ ቤቱ አስተባባሪነት በየደረጃው ያሉ ኃላፊዎች፣ ሙያተኞች እና የኮሚቴ አደረጃጀቶች የሚሣተፉበት ይሆናል።

በመሆኑም የክትትል ሂደቱ የዲጂታል የመከታተያ አሰራር ስርዕት በመዘርጋት የሚመለከታቸው የስራ ከፍሎች፤ የክልል እና የከተማ አስተዳደሮች በኩል በየደረጃው የተያዙ የልማት ፕሮግራም ዋና ዋና ተግባራቶች በተቀመጠላቸው የስራ የጊዜ ሰሌዳ መሰረት ተከታታይነት እና ወጥ በሆነ መንገድ እየተከናወኑ መሆናቸው ይፈተሻል፡፡ በተጨማሪም ሚኒስቴር መስሪያ ቤቱና ተጠሪ ተቋማት በስትራቴጂክ ጉዳዮች ሥራ አስፈፃሚ የሥራ ክፍል አማካኝነት በሁሉም ፕሮግራሞች በየሩብ ዓመቱ፤ግማሽ ዓመት፣ በየዓመቱ የፖሊሲ ዕቅድ አፈፃፀም ክትትል ያደረጋል፡፡ ክትትሉን መሰረት በማድረግም ግብረ-መልስ ይሰጣል፡፡

የዘርፉ አስፈፃሚዎች (ሚኒስቴር መስሪያ ቤቱ፣ተጠሪ ተቋማት፣ክልሎችና ከተማ አስተዳደሮች) ያሉ የሥራ ክፍሎች የእቅድ አፈፃፀም በየግማሽ ዓመቱ ሥራዎችን እየገመገሙ ሪፖርቶችን በተቋማቸው ለሚመለከታቸው አካላት ወቅቱንና ጥራቱን በጠበቀ መልኩ መላክ አለባቸው፡፡ በቅንጅት የሚሰሩ ፕሮግራሞች ክትትል በሚመለከት በከፍተኛ አመራሮች በሚመራ ክልሎችን በክላስተር አደረጃጀት የመደገፍ ሥርዓት የሥራ ኃላፊዎችና ባለሙያዎችን የያዘ ኮሚቴ ተዋቅሮ የተቀመጡ የክትትል ዘዴዎችን በመጠቀም እና የኮንስትራክሽን ተዋናዮችን በንቃት በማሳተፍ በየሩብ ዓመቱ ክትትል በማድረግ ግብረ-መልስ በመስጠት ይሆናል፡፡ የክትትል፣ ድጋፍና ግምገማ ሪፖርት ግማሽ ዓመቱ ባለቀ ባሉት በአስራ አምስት ቀናት ውስጥ ያካሂዳል በፁሁፍ ግብረ መልስ ይሰጣል፡፡

##  የግምገማ ሥርዓት

ግምገማ የአንድ ፖሊሲን ውጤታማነት ለመፈተሽ በተወሰነ ጊዜ ውስጥ ስልታዊና ተጨባጭ በሆነ መንገድ የሚሰራ ነው። ግምገማ የፖሊሲ ፕሮግራሞች እቅድ አፈጻጸም፣ ውጤታማነት፣ ብቃትና ዘላቂነትን በመፈተሸ በፖሊሲው የተቀረፁ አጠቃላይ የሆኑ ግቦች፣ ዝርዝር ዋና ዋና ግቦችና የሚጠበቁ ውጤቶችን ወቅታቸውን ጠብቀው ተግባራዊ መሆናቸውን ለማረጋገጥ ፋይዳው የጐላ ነው፡፡ የልማት ፕሮግራሞች አተገባበር የፖሊሲ ግቦችን ከማሳካት አኳያ የፖሊሲ ግምገማ ሥርዓቱ የሚከተላቸው ሂደቶች ይኖራሉ፡፡ እነኚህም በግማሽ ዓመቱ የሚኒስቴር መስሪያ ቤቱ እና የተጠሪ ተቋማት የልማት ፕሮግራም እቅድ አፈፃፀምን በየዘርፎቹ የሥራ ክፍሎች እንዲያቀርቡ በማድረግ ይገመገማል። የሥራ ክፍሎች በወር አንድ ቀን የፕሮግራም ውይይቶችን በማድረግ ክፍተቶችን በመለየት ከአመለካከት፣ ከክህሎት አሰራርና አደረጃጀት አንፃር በመፈተሽ ችግሮችን በመለየት የሚፈቱበትን አቅጣጫ በማስቀመጥ፣ አጠቃላይ የነበሩ የሥራ እንቅስቃሴዎች ይገመግማሉ። በተጨማሪም የፖሊሲ የአጭር፣ የመካከለኛ እና የረጅም ጊዜ ሪፓርቶች፤ ዴስክ ሪቪው እና የዳሰሳ ጥናቶች ከሚመለከታቸው አካላት ጋር በጋራ በመሆን የሚካሄድ ይሆናል።

እነዚህን የግምገማ ሪፖርቶች፤ ዴስክ ሪቪዎች እና ጥናቶች ለማከናወን የተለያዩ ዘዴዎችን መጠቀም ያስፈልጋል። የኮንስትራክሽን ኢንዱስትሪው ተወዳዳሪነትና እድገት የሚረጋገጠው በኮንስትራክሽን ኢንዱስትሪው ፖሊሲ ፕሮግራሞች ውጤት ብቻ ሳይሆን፣ የበርካታ የኢኮኖሚ እና ማህበራዊ ፕሮግራሞች የሚገኙ ቱርፋቶች ጭምር ነው፡፡ በተጨማሪም በፖሊሲ ትግበራው ወቅት በርካታ የሀገር ውስጥ እና የዓለም የኢኮኖሚያዊ፤ ፓለቲካዊ እና የማህበራዊ ጉዳዮች በኮንስትራክሽን ኢንዱስትሪው ላይ ተጽዕኖ ያሳድራሉ። ስለሆነም የፖሊሲ ፕሮግራሞቹ ውጤታማነት ከነዚህ ተለዋዋጭ(Dynamic) ሁኔታዎች አንጻር የሚያሳድሩትን ተጽእኖ በግልፅ ለማውጣት ተስማሚ የመለያ እና የትንበያ አቀራረብ ማካተት ያስፈልገዋል።

ስለዚህ የኢትዮጵያ የኮንስትራክሽን ኢንዱስትሪ ፖሊሲው የተቀመጡትን የልማት ፕሮግራሞች ዓላማ እና ውጤት እያሳኩ መሆናቸውን ወይም አለማሳካታቸውን ለመለካት ደረጃውን የጠበቀ የፖሊስ የስኬት ውጤት አመላካቾች(KPI) እና የመነሻ ጥናቶች ማዘጋጀት አንዱ የግምገማ ስልት ነው። በአመላካቾቹ መሰረት የኢኮኖሚክስ ሞዴሊንግ፤ የዳሰሳ ጥናቶች፣ ሪፖርቶች፤ ዴስክ ሪቪዎች እንዲሁም የተለያዩ ሀገር አቀፍ ዎርክሾፖችን በመጠቀም የኮንስትራክሽን ኢንዱስትሪ ፖሊሲውን ውጤታማነት መገምገም ያስፈልጋል።

# የቃላትና ፅንሰ ሀሳብ ፍቺ

**ሀ. የቃላትና ፅንሰ ሀሳብ ፍቺ**

1. **“ኮንስትራክሽን**” ማለት ከመሬት በታች ወይም ከመሬት በላይ የምህንድስና አካላዊ መሠረተ ልማቶችን የመዘርጋት ስራ፣ በአገልግሎትና በማሽኖች የተደገፈ ስራ የሚሠራበት፣ መሰረተ ልማቶችን የመንከባከብ፣ የማደስ፣ የማሻሻል ወይም የማፍረስ ሂደቶችን ያካተተ ነው፡፡
2. **“የኮንስትራክሽን ኢንዱስትሪ”** ማለት የተለያዩ ተፈጥሮአዊ ወይም የተፈበረኩ ግብዓቶችና ሌሎች ሀብቶችን በመጠቀም ለማህበራዊና ኢኮኖሚያዊ ልማት አስፈላጊ ወደሆኑ የግንባታ ውጤቶች የሚለውጥና ዕሴት የሚፈጥር የኢኮኖሚ ዘርፍ ነው፡፡
3. **“መሠረተ ልማት"** ማለት ከመሬት በላይ ወይም ከመሬት በታች የሆነ መንገድ፣ የባቡር ሀዲድ፣ የአውሮፕላን ማረፊያ፣ የቴሌኮሙኒኬሽን፣ የኤሌክትሪክ ኃይል፣ የመስኖ፣ የውሃ መስመር ወይም የፈሳሽ ማስወገጃ መስመር ሲሆን ሌሎች ተያያዥ ግንባታዎችንም ይጨምራል፡፡
4. "**ግንባታ**":- ማንኛውም ከመሬት በታች፣ከመሬት ላይ እና በላይ የሚገነባ አዲስ ህንጻ፣ መጠለያ፣ አጥር፣ የመሰረተ ልማት አውታር እንዲሁም ነባሩንም ማሻሻል ወይም አገልግሎቱን መለወጥ ማለት ነው፤
5. **‘’የኮንስትራክሽን ግብዓት’’** ማለት ለግንባታ ሥራ፣ ቁሳቁስ ወይም ማሽነሪዎችን እና መሣሪያዎችን ያጠቃልላል::
6. **‘’የኮንስትራክሽን ፋይናንስ’’** ማለት ለማናኛውም ዐይነት የ**ኮንስትራክሽን** እንደ ግብዐት የሚንጠቀመውና በፋይናንስ ተቋማት የሚቀርብ አማራጭ የገንዘብ ሆነ **የ**ቁሳቁስ ወይም የማሽነሪ አቅርቦት ማለት ነው፤
7. **‘’ቴክኖሎጂ‘’** ማለት የኮንስትራክሽን ኢንዱስትሪውን ተወዳዳሪነትንና ምርታማነትን ለማረጋገጥ የሚያስችል የአሠራር፣ የምርት አመራረት፣ የአገልግሎት አሠጣጥ፣ ከአገልግሎት ጋር የተጣመረ ውጤት፣ የድርጊት ጥበብና የተሻለ አሰራር ዘዴና ሥርዐት ነው፤
8. **‘’የኮንስትራክሽን ባለድርሻ’’** ማለት የግንባታ ግብዐት አምራቾች፣ አቅራቢዎችና በኮንስትራክሽን ኢንዱስትሪ ውስጥ የተሰማሩ ድርጅቶችና ባለሙያዎች ማለት ነው፤
9. **‘’የኮንስትራክሽን ሥራ ተቋራጮች’’** ማለት በኮንስትራክሽን ሥራዎች ላይ እንዲሳተፉ የኮንስትራክሽን ሥራ ተቋራጭነት የብቃት ማረጋገጫ ምስክር ወረቀት የተሰጠው እና የንግድ ፈቃድ ያለው ድርጅት ነው፡፡
10. **“የኮንስትራክሽን አማካሪዎች”** ማለት የግንባታ ሥራዎችን ወይም ፕሮጀክቶችን ለማቋቋም፣ ዲዛይንን ለማዘጋጀት እና ለማስተባበር ወይም ለማብራራት፣ የምርት መረጃዎችን እና የጨረታ ሰነዶችን ለማዘጋጀት፣ የኮንትራት አስተዳደር እና ሥራን ለመፈተሽ እና ምክር ለመስጠት በኮንስትራክሽን ኢንዱስትሪው በአማካሪነት እንዲሳተፍ የብቃት ማረጋገጫ ምስክር ወረቀት የተሰጠው እና የንግድ ፈቃድ ያለው ድርጅት ነው፡፡
11. **‘’የኮንስትራክሽን ሙያ ማህበራት’’** ማለት በኮንስትራክሽን ኢንዱስትሪ ውስጥ መደበኛ የሆነ መዋቅር ያላቸው የጋራ ዓላማ በመወከል የተደራጁ የባለድርሻ አካላት ስብስብ ናቸው፤
12. **“ኮንስትራክሽን ሥራዎች”** ማለት ከመሬት በላይ እና በታች የሚከናወኑ የምህንድስና ፊዚካል መሰረተ ልማትን ጨምሮ በቋሚ ንብረቶች፣ በአገልግሎቶችና በመሣሪያዎች የሚታገዙ የጉልበት ሥራዎች ጥምር ሆኖ በህንጻ ሥራዎች፣ በመሰረተ ልማት ሥራዎች፣ በማህበራዊ አገልግሎት ተቋማት ሥራዎች፣ በሪክላሜሽን ሥራዎች፣ በወደብ እና በሌሎች የሲቪል ግንባታ ሥራዎችን እንደ አዲስ የማልማት፣ የማስፋፋት፣ የመገጣጠም፣ የመጠገን፣ የማሻሻል፣ የማወላለቅ ወይም የማፈራረስ ተግባር ነው፡፡
13. **“የኮንስትራክሽን ፕሮጀክት”** ማለት በመንግሥት፣ በግሉ ዘርፍ ወይም በመንግሥትና በግሉ ዘርፍ ጥምረት የሚከናወኑ ማናቸውም የኮንስትራክሽን ምህንድስና ጥናት፣ ዕቅድ፣ ዲዛይን፣ ግዥ፣ ማማከር እና የኮንስትራክሽን ሥራዎችን ያጠቃልላል፡፡
14. **“ባለሙያ”** ማለት በኮንስትራክሽን ሥራዎች ላይ እንዲሳተፍ የሙያ ምዝገባ ፍቃድ የተሰጠው ሰው ነው፡፡
15. **“ደረጃ”** ማለት ለጋራና ተደጋጋሚ ጥቅም መሟላት የሚገባቸው መስፈርቶች፣ ሕጎች እና ተዛማጅ ሂደቶችን ላሟላ ባለሙያ፣ ድርጅት፣ ማሽነሪ፣ የጥራት መፈተሻ ላቦራቶሪዎች እና ሌሎች ደረጃ ለሚሰጣቸው አካላት ሥልጣን በተሰጠው አካል የሚሰጥ ማረጋገጫ ነው፡፡
16. **“ስታንዳርድ”** ማለት በኮንስትራክሽን ግንባታ ፕሮጀክቶች ስራ ላይ እንዲውሉ በሀገራችን የተዘጋጁ እና ሀገራችን የተቀበለቻቸው ዓለም አቀፍ የኮንስትራክሽን ቴክኒክ ሰነዶች ናቸው
17. **“ጥራት”** ማለት በቀጥታ የተገለጸን እና በተዘዋዋሪ መንገድ የተቀመጠን ፍላጎት የማሟላት ችሎታውን የሚገልጽ የኮንስትራክሽን ሥራ ግብዓት፣ ውጤት ወይም አገልግሎት አጠቃላይ ባህርይ ነው፡፡
18. **“ፈጠራ”** የኮንስትራክሽን ኢንዱስትሪው መበልጸግ በኮንስትራክሽን ኢንዱስትሪው ምርቶች እና አሰራሮች ላይ ቀጣይነት ባለው አዲስ ፈጠራ ላይ የተመሰረተ ነው። ፈጠራ ኢንዱስትሪው በየጊዜው ከሚለዋወጡት የኢንደስትሪ ፍላጎቶች ጋር ተዛማጅነት እንዲኖረው የሚያስችል ስራ ማለት ነው።
19. **“ቁጥጥር”** ማለት የኮንስትራክሽን ሥራዎች እና አገልግሎቶች በተቀመጡ ሕጎች፣ ኮዶች፤ ስታንዳርዶች እና ደረጃዎች መሰረት መከናወናቸውን ማረጋገጥ ነው፡፡
20. **“ቀመር”** ማለት ለኮንስትራክሽን ሥራዎች የዋጋ ግምት ትመና የሚመራበት አሰራር ዘዴ ነው
21. **“ሞዴል ዋጋ“** ቀድሞ የተገነቡትን እና አዳዲስ እየተገነቡ ያሉትን ግንባታዎች ከተለያዩ ከተሰሩበት የጊዜ፣ የግብአት፣ የሳይትና አካባቢ ሁኔታዎችን ታሳቢ በማድረግ ዋጋዎችን በመሰብሰብ፣በማቀናጀትና በማስላት ለቀጣይ የግንባታ ግምት ሥራ የሚያገለግል የግንባታ መነሻ ዋጋ ነው፡፡
22. **“የአደጋ አጋጣሚዎች”** ማለት በኮንስትራክሽን ሥራዎች ሂደት ውስጥ እና አገልግሎት እየሰጡ ባሉ ግንባታዎች ላይ የሚደርስና በሰው፣ በአካባቢ እና በንብረት ላይ ሊደርስ የሚችል የጉዳት አጋጣሚ ነው::

**ለ.** **የጾታ አገላለጽ**

በዚህ ፖሊሲ በወንድ ጾታ የተጠቀሰ አንቀጽ የሴትን ጾታም ያካትታል።

**ሐ**. **የተፈጻሚነት ወሰን**

ይህ ፖሊሲ በመላ ሀገሪቷ በሚገኙ ክልሎች አዲስ አበባ እና የድሬዳዋ ከተማ አስተዳደርን ጨምሮ ተፈጻሚ ይሆናል።

1. **ፖሊሲው የሚጸናበት ጊዜ**

 ይህ ፖሊሲ በሚኒስትሮች ምክር ቤት ከጸደቀበት ጊዜ ጀምሮ የፀና ይሆናል፡፡

አዲስ አበባ ---------- ቀን 2016 ዓ.ም

**አብይ አህመድ(ዶ/ር)**

የኢትዮጵያ ፌደራላዊ ዴሞክራሲያዊ ሪፐብሊክ

**ጠቅላይ ሚኒስትር**

1. [↑](#footnote-ref-1)